text:
Comments
Zirimenya | Freiburg
Omulimu ogwo mulungi ddala kubanga era osanga Kampala anaddamu okulabika obulungi. Tusabe Katonda nti senga omutiindo tugulinyisa tegukoma mu kkubo naye nabasuula ebipapula, obuveera, ne kazambi omulala waberewo aba KCC abakwasisa obuyonjo. Ate ne drainage ebeere nga egogolebwa kubanga kirabika tewali sewage system nambulukufu. Mukyala J Musisi alemereko nnyo tuddemu okwenyumiriza mu Kibuga kyaffe.
Caroline | Seattle
Bannange n''omukulembezi weggwanga naye tumwebazeeko okulonda omuntu alimu amagezi. SSebo Yoweri Kaguta Museveni naawe webale kutulondera muntu alimu magezi ate naawe mukyala Musisi mukama yebale kuwa magezi era katumusabe akwongere obuvumu totisibwa tisiibwa mukame ajja kuwanguza mwekwase.
Dorothy | Kampala
Jeniffer, webale nnyo era weyongere okwekwaasa Mukama oyo agaba amagezi kubanga bingi by''okyalina okukola. Gumira ku Mukama akulwanire entalo zo
(Psalm 35) gyooba wekwasa
Nakitto | Kampala
Banange Mukyala Musisi, Katonda yakutuwa nga Kirabo, tusiima nnyo ddala.
Ebyo ebya Lukwago tebikuuza mabega, tamanyi kyagala. Ali mukwekalakasa. Ani eyali alabye ku Meeya assiba mukwegugunga?? Agira abeera eyo walidiramu amgezi nga ensi yauleka dda.
Loui Moses | Cairo
I think Jeniffer Should Plan for those Guys to start working in the night hours starting 7pm till Morning.those are enough hours for them to finish in time.Also they should make sure that all finished Roads are Closed in the Morning.to ensure safety of the Roads.
That will Enable them Do Quick and Turf Jobs in time.
Alice | London
Jeniffer mukwano weyongere mumaaso okulakulanya ekibuga sinakindi twandisinga mwa Africa okuba nekibuga ekiyonjo.Mama kati zako aba boda banange okutuka okudda e wamwe neweralikirira boda okukona, kuba bbo abakazzi be nyanya nemicungwa abatuvumanga nga tubikonyeko nga tudduka boda wabatuwonya yamba. Tulindiredde etteka ekakali eri abasula kasasira buli webalira . Nyabo ebitala ebiyimiriza emotoka kunguddo sako namateka gakwo wabula nze ngomu ndimusanyuffu nnyo era totya Katonda ajja kukuma.
Joe | Toronto
Mukyala Musisi tukwebaza olwogeli jokolamu emirimu jo engeri jokola ezamu amanyi era tulina esubi nti byona byokola obikola lwabulungi bwabantu awatali njawukama mubyabufuzi oba mumaddini. Uganda twetaga abantu ngagwe bamwoyo gwagwanga sibanabyabufuzi.
kayondo rogers | johannesburg
nze nsiimq nnyo emirimu gyomukyaala oyo
LUMALA | Baghdad
Maama njagala ogambe ekigambi kimu, nti oyagala bwa Pulezident tukuyire obululu nawe olisima, Muky Musisi tweyanzinza nyo ddala osmwa bwongerwa wojja mukama azzewo gwe waffe, Nze owe Baghdad
ssembajjwe fredrick | boston-u.s.a
mukyala musisi weebale nnyo nnyabo.Katonda takutuwa nga kirabo.munnange bonna tebasobola kusiima naye ffe abamu tusiima.Maama weeyongere okukola.
Otabbong | Sweden
Director Mukyala Musisi enkuuli asimbye. Ebirungi byeyakakola bimugwanyisa mudaali gwa zaabbu. Lwakki abakulembeze abakakolera egwanvu tebalimu miganyulo gyebalaga? Uganda yetaaga ba Musisi baangi.
Opainetus | Rockville, MD
Ayongere okuwagirwa kuba alabika ajja kusobola. talinga banno bannafee abaali banoonya obunoonya sente mu mulimo ogwo nga baagala kwekkusa. Ate ne Lord mayor Lukwago asale amagezi okukolagana obulungi ne mukulu munne ono
NOAZ Sr Kyz | Newcastle
Nze eby''obufuzi mbagalanyo nnyo!! Mukyala Mummuwe omukisa Adabulule Kampala
Abantu baffa dda!!Obadde toyinza kudda mu Uganda n''oyita Kampala capital city
Teriyo Capital ya nsi efananna nga Kampala bwetwamuleka.
GENDA MU MASO Muky MUSISI.
ENKOLA EYO NE MUSEVENI NGA AGANZE ESIGALAWO!! KCCA DIRECTOR ALONDEBWA PRESIDENT
ERANGA KCCA DIRECTOR TALONDEBWA BANTU KUDAWO KWEGUYA BULULU. AHOY MUSISI


c: text/html

text:
Kampala
Ssentebe Byekwaso (ku kkono nga yeetegereza ente ezaagabiddwa.
Bya Patrick Tumwesigye
AB’EKITONGOLE kya NAADS bagabidde abatuuze b’omu ggombolola ly’e Ssisa ente nnya ez’olulyo ate nga zirina amawako basobole okwegobako obwavu.
Akulira enteekateeka ya NAADS mu ggombolola eno, Edrine Ssemambo ategeezezza nti ku mulundi guno babawadde ente enkulu kubanga bulijjo babadde beekwasa nti babawa ebisolo ebitali ku mutindo.
Abaafunye ente bwe zinaazaala nga bazigabira abantu abalala nabo batandike okulunda. Ente zaakutambula mu ngeri ya ‘SACCO’ omulunzi omu abeera nayo bw’ezaala ng’ennyana agiwa omulala. Yasabye abaafunye ku nte zino okuzirabirira n’okuziriisa obulungi.
Charles Ssemakula omu ku bavunaanyizibwa okulaba ng’abantu baganyulwa mu nteekateeka ya NAADS abaafunye ente yabasamye okwekwata abasawo okubawa ku magezi n’okuzijjanjaba mu bwangu nga zifunye ekizibu.
Ssentebe w’e ggombolola y’e Ssisa Patrick Nelson Byekwaso, yasabye abaafunye ente okuziriisa obulungi nbalala basobole okuziganyulwamu.

robotstxt: allowed

filter: keep


text:
Kampala
Ssaabakristu w’e Lukaaya John Baptist Kateera (ku kkono) ng’akungaanya ssente.
Bya Ssennabulya Baagalayina
ESSAZA ly’e Masaka lifulumizza enteekateeka empya ku bisigala bya Munsenyooli, Aloysius Ngobya n’ebya Sr. Franciska Byabali Amadeo nga ssi by’akuddamu kuziikibwa mu ntaana mwe byasimulwa.
Bagenda kuzimbirwa obuyumba mu ndabirwamu ez’ebbeeyi ezitali nnyangu za kwasa ate wansi waabwo wassibwewo enkokoto ey’amaanyi olwo obuyumba buno bulyoke buteekebwe mu bifo ebyenjawulo mu Klezia e Kitovu.
Mu nteekateeka eno, singa obujulizi bunnazuuka obulimu eggumba okusobozesaa abantu bano okulangirirwa mu lubu lw’abeesiimi, Rooma yakkirizza emikolo gino okugikolera ku lutikko e Kitovu.
Bino byayogeddwa Bwanamukulu w’e Kitovu, Fr. Henry Kasule, n’agamba nti wabula emikolo gy’okubalangirira mu lubu lw’Abatuukirivu,egyo gyakukolerwa Rooma, ekyasanyudde Abakristu.
Abantu okwabadde Fr. Kasule baasisinkanye Abakristu okuva mu bigo bisatu okuli Butende, Bukulula ne Lukaya ebikola ddinale y’e Bukulula abaakung’anidde mu Klezia e Lukaya ku Ssande nga Mmisa yayambiddwa Bwannamukulu w’ekifo, Fr. Steven Ssegawa, Fr. Joseph Kyakuwadde, Fr. J ohn Baptist Kaganda ne Fr. Alex Nkubito.
Okukung’anya obweyamu kwakuliddwa Ssaabakristu Augustine Kateera ng’ayambibwako Peter Kiganda.
Omulamuzi omukulu Vincent Kibuuka Musoke yawaddeyo emitwalo 50 okudduukirira okukola ku nteekateeka z’okuzimba obuyumba.
Omulamuzi Kibuuka yategeezezza Abakristu nti yaweerezaako mu Mmisa ezaayimbibwanga Fr. Ngobya mu kigo e Bukulula mwe baggya omukwano ogumuteekateeka okuyingira obuseminario.
N’agamba nti ebbanga lye yamala ku lusegere lwa Ngobya yamuyigirako ebintu bingi era ebimuyambye okumufuula ky’ali.
Ng’ayigirizza,Fr. Kasule essira yalitadde ku buli muntu okunyweza okukkiriza n’okweyisa obulungi n’agamba nti ebirungi omuntu by’akola bye biyinza okumutuusa okubalibwa mu bantu abalungi ne bwabeera ng’afudde.
Fr. Kasule yannyonnyodde nti Ngobya ne Sr. Amadeo ssi be basoose ebisigalira byabwe obutazzibwa mu ntaana mwe babeera bassimuddwa nti kino kyabaawo dda e Rooma.
Fr. Kasule agamba nti omulimo guno bwe gunaggwa olwo obuyumba buno bugenda kusitulwa buteerezebwe mu lutikko e Kitovu ng’aka Ngobya kaakuteekebwa ku ludda olwa ddyo ate aka Sr. Amadeo ku ludda olwa kkono.
N’akkaatiriza nti okusinziira ku pulaani y’obuyumba, buli muntu kijja kumubeerera kyangu okulaba ebisigala by’abaagalwa baabwe ng’eno bwe basaba ssaala zaabwe.
Fr. Kasule asabye abaagazi ba Munsenyooli Ngobya abeetaaga okuwaayo ssente olw’okudduukirira omulimu guno bamutuukirire ku ssimu nnamba077-2-550396 abannyonnyole ebikwatagana n’akawunti okuli eya bbanka n’eya Mobile Money kwe balina okuzissa.
Yasabye abalina kyonna kye bamanyi ku Munsenyooli Ngobya wadde ekiwandiiko kyonna oba entebe mwe yatuulanga n’ebiringa ebyo byonna byetaagibwa e Kitovu ubissa mu byafaayo bye. ebikung’anyizibwa bikubwemu akatabo.


text:
Kampala
Ofiisa wa ttulafiki Isaac Kambale Nyakana gwe yaggunze agakonde. Ekif: Henry Ssennyondo
Bya Henry Ssennyondo
SSENTEBE wa Kampala Central, Godfrey Nyakana asiiwuuse empisa bw'akkakkanye ku ofiisa wa ttulafiki n'amuggunda agakonde n'ensambaggere n'amuleka ng'agudde ku ttaka mu lutalo olwabadde mu kabuga k'e Katwe.
Nyakana eky'okwekubira owa ttulafiki Isaac Kambale akolera ku poliisi y'e Katwe tekyamumalidde n'akunga n'abayaaye abalala nabo abazze ku musirikale ne bamufuula akagoma ak'okukuba.
Entabwe yavudde ku wa ttulafiki Isaac Kambale okukwata Nyakana eyabadde mu mmotoka ya buyonjo ng'ava Kampala avuga adda e Kibuye ng'ayita mu luguudo olumu “One Way” n'aleeta omugotteko gw'ebidduka “jjaamu” ekyabadde kikontana n'amateeka k'ebidduka.
Mu busungu obungi, owa ttulafiki Kambale yakwakkudde ennamba y'emmotoka ya Nyakana UAP-648K naye ekyamunyiizizza ennyo (Nyakana) n'ava mu mmotoka n'atandika okumukuba.
Olutalo luno lwabaddewo akawungeezi nga waakava ku Equity Bank okumpi ne wooteeri ya Nnalongo Kezia.
Banne banne ba Kambale, okwabadde Joseph Ejiku be baamuyambye okumuteewuluza ku Nyakana n'amufukirira agakonde ak'okumuukumu.
Oluvannyuma yaggye ku basirikale ennamba y'emmotoka ye n'abulawo. Ofiisa Kambale ajjanjabirwa mu ddwaaliro e Mulago, yagguddewo fayiro ku Nyakana eri nnamba SD Ref: 64/07/05/2012 ey'okumukuba n'ayisibwa bubi n'okutyoboola ekyambalo


text:
Kampala
Pulezidenti Museveni ng’aweebwa endagiriro y’abakozi b’emmere y’ebisolo eya Nutri Mix Feed Ltd.
Bya Angel Lubowa
PULEZIDENTI Museveni agambye nti ebizibu by’abakozi n’ebbula ly’emirimu gavumenti ya NRM ebimanyi era ebikolako nti kyokka buvunaanyizibwa bwa buli Munnayuganda okumalawo embeera eno.
Agambye nti eddagala ly’ebbula ly’emirimu kusikiriza bagagga baleete ssente bakole amakampuni gattako abakozesa okukakasa nti tebabeera bajjenjero kujeregebwa.
Bino Museveni bakira abyogera asimbula ennyiriri okuva mu Bayibuli mu Kaunda Grounds awabadde emikolo gy’okukuza olunaku lw’abakozi mu nsi yonna. Omukolo gwajjumbiddwa abantu baabulijjo, bannabyabufuzi, ba minisita n’abakungu ba gavumenti abalala.
Yagambye nti ebiseera by’abakozi okwediima n’okukola obuvuyo olw’okuba baagala kwongezebwa byayita dda nti ekyetaagisa z’enjuyi zonsatule olwa gavumenti, abakozi n’abakozesa okukwatira awamu basseewo embeera etondawo emirimu olwo ekizibu kimalibwewo.
Yanyonnyodde nti NRM efubye okussaawo embeera esikiriza ab’amakolero n’abagagga abalala ng’eyita mu kussaawo emirembe, okuzimba enguudo , amassannyalaze ne kalonda omulala nga kati emirimu egyali mu mitwalo mu myaka gy’ensanvu kaakati gibalirirwa mu bukadde bubiri n’omusobyo mu ggwanga.
Ku mukolo guno Museveni aliko abakozi ng’abasinga baabadde bannamawulire be yawadde emidaali gya Nile Class II okwabadde Francis Bbaale, Andrew Luwandaga, Tony Owana, Abdul Nsereko, Ben Bella, James Magambo n’abalala olw’emirimu gyabwe egisukulumye.
Okusooka Museveni yategeezezza nti Uganda yokka si y’erina obuzibu bw’ebbula ly’emirimu n’awa ekyokulabirako ky’amawanga ga Bulaaya naddala Spain obukadde n’obukadde bw’abantu gye bw’afiiriddwa emirimu ng’ebyenfuna by’amawanga gano bisannyaladde gye buvuddeko.
Okusooka ssaabawandisi w’ekibiina ekigatta abakozi ekya NOTU , Wilson Owere yakubizza abantu engalo bwe yategeezezza Museveni nti tebagenda kukkiriza kitongole kya NSSF kumala gazannyisa ssente kubanga zisalwa ku bbo gattako abakozi okuguyaaguyizibwa bakama baabwe n’amateeka aganyigiriza.


text:
Kampala
Bya Hannington Nkalubo
ABAKULEMBEZE b’ebiwayi ebikaayana olwa liizi mu katale ka St. Balikuddembe baawukanye ku kya KCCA okweddiza obuyinza bw’okusolooza ssente n’okukaddukanya.
Ab’ekibiina kya mufuna mpola ekikulirwa Andrew Ssozi ekirudde nga kiwagira KCCA yeddize obuyinza ate kibivuddeko. Ssentebe waabwe Andrew Ssozi yagambye nti KCCA okweddiza St. Balikuddembe bakizudde nti ate bayinza okukosebwa.
“Abantu bange abakolera mu nkuubo ne mu bibangirizi ebyenjawulo bagenda kukolebwa batya singa KCCA yeddiza obuyinza bwonna. Liizi yaffe eyatuweebwa enaakolebwa etya kubanga kyentidde eyinza okusazibwaamu nze kyesiwagira.
Ssente ze tusasula ku midaala n’amaduuka zigenda kuba zitya kubanga e Nakasero gye yeddizza obuyinza abasuubuzi basasulira amaduuka ssente eziri wakati wa 150,000/- ne 400,000/- kyokka wano ffe we tubadde tweddukanyiza tusasulira emidaala n’amaduuka ssente eziri wakati wa 10,500/- ne 15,000/-,” Ssozi bwe yagambye.
N’ateekawo akakwakkulizo nti okuggyako nga KCCA erondawo olukiiko lw’abakulembeze okuva mu biwayi byonna ebikaayana n’erugattamu abakozi baayo ne bakolera wamu naye eby’okweddiza obuyinza by’akatale byonna takyabiwagira.
Wabula munne John Baptist Kivumbi owa St. Balikuddembe Market Produce Traders Cooperative Society bwe baludde nga bakolera wamu yagambye nti ye ayagala KCCA yeddize akatale naye ky’atayagala kwekugezaako okusengula omusuubuzi yenna okuva mu kifo waabadde akolera.
“Njagala KCCA ejje etereeze ebisobye ng’etandikira ku kusazaamu liizi gye yawa SSLOA, eggye yeddiza okusolooza ssente z’empooza, okuddukanya n’okulabirira akatale nga bwe tutabaganya kubanga Kayongo tetumwesiga. Singa tulemagana okukkiriziganya ng’abasuubuzi, nsemba Gavumenti etwale akatale ku lw’obulungi bw’abasuubuzi,” Kivumbi bwe yagambye .
Kyokka omwogezi w’oludda lwa Kayongo yagambye nti yasanyukidde ab’ekiwayi ekikulemberwa Andrew Ssozi obutasemba KCCA kusazaamu liizi. “Liizi twagisasula na ssente z’abasuubuzi era omuntu agamba nti esazibwemu gavumenti yeddize akatale aba mubi nnyo. Oba waliwo asigadde ebbali ajje atwegatteko tutereeze ebisobye naye nga liizi tedidde gavumenti nga Kivumbi bw’agamba,” omwogezi Wilberforce Mubiru bwe yagambye.
Yannyonnyodde nti KCCA bweba etegeka okweddiza akatale ako teyeerabira nti ettaka yalibaguza dda tekyalirinako bwannannyini okuggyako ssente z’empooza.
Wabula omwogezi wa KCCA, Peter Kauju yagambye nti tebannaba kukyusa mu kye baasalawo ku butale obwo nti bwonna bagenda kubweddiza babuddukanye nga basolooza ssente wabula si kubaggyako liizi.


text:
Kampala
Peter Kauju
Bya Josephat Sseguya
OMWOGEZI wa KCCA, Peter Kauju yagambye nti, "ensonga y'obujama mu bafumbi b'emmere tugikutte n'amaanyi mu kibuga era tuzze tukola ebikwekweto na kati tutegese ekirala ssinziggu.
Etteeka lya Public Health Act (erikola ku byobulamu) terikkiriza bantu kumala gafumbira buli wamu we basanze. Twawandiikira dda abafumbira mu bifo ebijama n’awatakkirizibwa era abatannaba kubirongoosa tugenda kubawummuza.
Abantu balina kufumbira mu wooteeri ezimanyiddwa zokka ezeewandiisa nga n'abasawo ba KCCA bamaze okuzilambula ne bakkiriza nti ebifo bituufu ebyo okufumbiramu.
Waliwo w'otuuka mu kibuga naawe n'olaba nga nedda, ekikolebwa kirina okukolebwa. N'abatambuliza emmere mu bigaali, abagitembeeya n'abalala abamenya amateeka g'emmere tugenda kubakolako," bwe yamalirizza.


text:
Kampala
Ssimbwa
Bya WILLIAMS DAVID KIBANGA
AKAKISA Express FC k’ebadde efunye okuwangula liigi y’omwaka guno yandikafuuwa mu ng’ombe, Sam Ssimbwa (ku ddyo) abadde awaniridde omutindo gwayo, bw’agisuddewo mu kaseera we babadde basingira okumwetaagira.
Ekiggye Ssimbwa mu mbeera be bawagizi okumuddako ne bamuwemula mu maaso ga mutabaniwe ku Lwokubiri, Express bwe yabadde egwa amaliri 0-0 ne Water, w’avudde okugamba nti tayinza kugumiikiriza ttiimu etasiima. Willy Nakibinge (mutabani wa Ssimbwa) y’omu ku baabadde ku katebe.
Express, eyasemba okuwangula ekikopo kya liigi mu 1996, y’ekyagikulembedde ku bubonero 44 mu mipiira 22.
“Abasajja abo baatandise okunvuma ng’omupiira gwakatandika nga tebannamanya kigenda kuguvaamu, baabadde baagala na kunkuba nga guwedde kati okolagana otya n’abantu bwe batyo. Kirabika baabadde bapange,” Ssimbwa bwe yacwanye.
Ssimbwa, eyataasa Express okusalwako mu 2007, ali mu mpaka z’amasomero eza Copa Coca Cola e Tororo gye yagenze okuzuula ebitone.
Wabula akwanaganya emirimu mu Express, Julius Kavuma Kabenge amulabudde nti singa asuulawo omulimu yeetegeke okuliwa obukadde 10 olw’okulemwa okutuukiriza endagaano.


text:
Ebyemizannyo
Mahaba
Bya SILVANO KIBUUKA
AB'EKIBIINA kya Uganda Cycling Association bali mu kattu okusasula ensimbi 1,380,000/- lwa ttiimu kwambala bubi nga bavuganya mu mizannyo gya Commonwealth egyali mu Buyindi mu 2010.
Ssentebe w'ekibiina, Sam Muwonge 'Mahaba' yategeezezza nti ekibiina ky'ensi yonna ekifuga omuzannyo guno ekya UCI kibawadde ebbaluwa eyookusatu ebanja era n'ategeeza nti singa tebasasula, Uganda yaakukaligibwa mu kibiina ekyo.
Agamba nti entegeka ezaakolebwa abazannyi ba Uganda bonna, baalina okusanga emijoozi mu Buyindi wabula temwali gya ggaali ekyavaako omu ku bavuzi okwambala matankane.
"Nnagula emijoozi gya ddoola 600 ku ssente zange ate nga nze nneesasulira ne tikiti. Omuvuzi omu teyafuna mujoozi gwa ggaali omutuufu ne batubonereza. Nategeeza abaakulira ekibinja kya Uganda naye era ebbanja likyaliyo," Muwonge bwe yategeezezza.


text:
Kampala
ABAKYALA Abasiraamu abeegatira mu kibiina kya IQRA Muslim Foundation mu kibuga Mbarara bawakanyizza eky’abakazi bannaabwe okweyambula ne balaga amabeere kye baagambye nti kiwemula ensi n’obuwangwa.
Baagambye nti Poliisi engeri gye yakwatamu Muky. Turinawe owa FDC yali mbi kyokka n’okusalawo kw’abakazi batambule bukunya tekigasa. Bino baabyogeredde mu lukung’ana ku muzigiti gw’e Ruharo ku Ssande mwe baalondedde Muky. Shamimu Murungi okukulembera ekibiina kino.
Baasabye akulira poliisi mu ggwanga, Lt. Gen. Kale Kayihura okuvaayo mu butongole alage nti owa Poliisi eyatigaatiga ebbeere lya Tulinawe baamukangavudde.
Baasabye Poliisi okusomesa abapoliisi empisa bwe babeera bakwata abazzi b’emisango.


text:
Kampala
Katongole ne Magom abaakwatiddwa.
Bya Eva Naluwagga
POLIISI ekutte ababbi ba mmotoka abatambula ne kanyama agambibwa okutuga abagezaako okwesisiggiriza okubawa mmotoka.
Abaakwatiddwa kuliko Paul Katongole ng’ono mu kibinja kyabwe bamuyita ‘kadogo’ nga y’avuga mmotoka gye banyaze ne Rashid Magom ng’ono kanyama agambibwa okubeera mu bitundu by’ekifo ekisanyukirwamu ekya Centenary Park mu Kampala.
Okukwatibwa kyaddiridde okugezaako okutuga Frank Sibyangu 40 omuvuzi wa sipensulo e Kabalagala gwe baapangisa wiiki ewedde okubatwala e Jinja- Kalooli, Kawempe kyokka bwe baatuukayo ne bamunyagako mmotoka ye ey’ekika kya Noah nnamba UAQ 382Q oluvannyuma lw’okugezaako okumutuga.
Baabakwatidde Nebbi nga bagitwala mu Congo kugitunda. Sibyangu agamba nti bakkaanyavb bamusasule emitwalo 10 kyokka bwe baatuuse ku bbaala ya High Table ne bamulagira okuyimirira nti balina muganzi waabwe gwe baagala okuggyawo bagende naye.
Oluvannyuma nga beeyongeddeyo balina we baamuyimirizza kanyama n’amuvumbagira n’amuggya ku siteringi.
‘‘Baasimbula ne bagenda nga bwe nkuba enduulu wabula nga bavuzeeko mmita nga 200 baagizza livansi banninye ne nziruka,’’ Sibyangu bwe yategeezezza ng’alaga enkwagulo mu bulago we baabadde bagezaako okutuga. Sibyangu yaloopa ku poliisi ne basuuula enkessi wonna era baabakwatidde Nebbi.
Bambega ba poliisi baasoose kwefuula baguzi Katongole ne Magomo ne bategeeza nti bagitunda ku bukadde musanvu. Baaleeteddwa ku poliisi ya CPS mu Kampala ne baggulwako omusango oguli ku fayiro nnamba SD:04/01/05/2012.


text:
Comments
Simpson | London
Nyabbo Norah bagamba akuba owuwe akuba awumba angalo. Asonga zo ntufu. Naye tokuba ku mutwe. Nze nange nali ndowooza nti embizzi kikulu nnyo nga abamu bwebakitwaala. Naye bwoba ne family ennene oyina kuyiya, ate ey''yuganda yesinga okuwooma.Toyogera ku ntula oba doodo obwo bulimba ddala. Omuzungu ennyama ye mbizzi naye tavuma balya nnaka
Norah | Germany
Abasiramu kooyi, Oba mwayigirawa egyo emitima ejjekitujju kati wulira nti M7 yabatabula yabalagira mubere batujju banafunsi mwe. Mwagala entalo mulinga ki, ensi ezisinga okulwana zabasilamu ye wanno abatega bbomu baki? basiramu . Wanno Mariam avvume munne mubitalimu kyokka naye ye Sula mbu asesema mbizzi kale such, you Mariam who are you to abuse remember you have ever tested the sweet pork am sure kyovva ojjogerako you full of shit.
Name | City
ahaha naye banange sheikh muzaata tagwe mu binya haha kika kino yarabbi, banange mukannye yarabbi
Cadoso | Kampala
MM in Kampala, you are very crazy and the source of such troubles. I am not a Muganda but why should you bring tribalism in this. Buganda has nothing to do with your nonsense and low mindedness. Otherwise the Protestants and Catholics would have same claims. If you are a chicken (with a chicken head ofcourse) dont blame the eagle because it flies higher than you!!! Please analyze the situation before you offer any opinions.
Name MM | City KAMPALA
UGANDANS, THE PROBLEM IS NOT MUBAJJE''S THEFT OF MUSLIM PROPERTY. ITS JUST BUGANDA LEADERSHIP. OF ALL TRIBES IN UGANDA WHY SHOULD THE LEADER SHIP BE IN THE HANDS OF MUGANDA.KAYONGO IS JUST GREED TOO. WHY DOES HE WANT TO ASSUME POWERS WITH OUT BEING ELECTED. WHY DONT HE FRONT A FAITHFUL FROM OTHER TRIBES OTHER THAN MUGANDA.TO MY OPINION BAGANDA WANTS THE LEADER SHIP TO BE IN HANDS.GOD IS WATCHING YOUR INTENTIONS AT A DISTANCE.
Tom Sad | Hamburg
RE:Mariam and Bongote,you are both entitled to your opinions but to curse Sula for his comment,you have both over reacted.Indeed and from my observation,muslims in Uganda have tried to move according to the sacred writings and doctrines of the faith.It is just recently,under the NRM era, that some muslim leaders have tended to use Islam for selfish ventures.So,it is not wrong for Sura to remind the faithful about the decay which threatens to destroy Islam in Uganda.
Mbuga sulaiman kabangala | Jhb.(southafrica)
Its realy absurd 2 ur mslm leaders in ug."every begining has an end"may be mzee bubajje&de rest shall be burried on leadership.but if not,i piety dem.
Abdul Majid Nalumoso | Lusaka
KITALO NYO!!!
MAY ALLAH REWARD ALL THE MUSLIMS WHO WERE INJURED YESTERDAY!
OMUDUMIIZI WEGYE YENNA KASITA ADUKA, ABAGOBELEZI BE BWEBATAFA BAWAMBIBWA.
NSABA ABASALAMU BA UGANDA MUDE KU NKOLA YO MUBAKA BWEMUBANGA NE BITAGENZE BULUNGI MU DIINI YO BUSIRAMU.
EBINTU BYA UGANDA BULI KADDE TIYAGASI? KITALO NNYO!
kakyupa | City..ohio
shame on u leaders of islam in uganda u have to be changed all of you and we start with a new generation without hate
kakyupa | City..ohio
shame on u leaders of islam in uganda u have to be changed all of you and we start with a new generation without hate
shk.Busobozi | cairo
mukama waffe m7 bwekyasangibwa nti minister sam kutesa nga ambye yajibwa muntebe kati lwaki toleka abasiraamu nebajja muzee mubajje munteba kubanga omulamuzi yagamba yabba ate nga mulimba
Majid Bongote | Bukalasa
To Sula | Accra ___ Sneaky way to spew your hate literature. By the way, it is not about Muslims, it is about Africans; Black Africans. If you are black yourself, do not be fooled by the type of religious group to which you belong and think that you''re somehow regarded differently by non-Africans. You are all the same. Help fellow Africans (Muslims and others)with good advice without resorting to demeaning labels and you will see quite a different result.
Ali Baguwemu | Kampala
Basiraamu banange obuzibu tebuli ku Museveni. Enkayaana mu busiraamu zaava dda nga ne Museveni gwe mweekwaasa akyaali muvubuka. Era tezigenda kukoma olw''okuwamba Kampala Mukadde. Bwemwetegereza ennyo mujja kizuula nti ensibuko yaazo butagoberera njigiriza ya Kuraane na Hadiith za Mutume Muhammad (saw). Ne bwemulikola mutya temugenda kutereera okujjako nga mugoberedde ennamula ya Allah n''omubakawe (saw).
omugabo | kigali
NRM and government of uganda release the people whom you have arrested because they have done nothing nsaba govement ya NRM esumulule abantu bona beyakute kubanga tebalina musango babadde bagenda kusala.
Kiyenngo yusuf | Dubai
Bannange tuwanike emikono ewa ALLAH abafuzi banakyemalira bajja kuvaako.............!buli kimu kilina entandikwa nenkomerereo katuboneebone ngabbo beeyagala naye bajja kusanga ALLAH waabwe.............
Mike | Iganga
@Saleh Bogere Thanks for asking the one question on everyone''s mind. Kayongo bwaba akakasa nti abantu abasinga tebagala Mubajje, lwaki teyetaba mu kulonda naye? This violent mindset born of religious extremism has no place in the civilized world. Banaffe abasiramu mutuyambe. Naffe abakristayo tulina ensonga zaffe naye temutuwulira nga tuting''ana. Must Islam be synonymous with violence?
Mugwanya muziri | Cairo Egypt
fena kyetulina okumanya nti tuli basilaamu nolwekyo twewale nyo enjawukana muffe kubanga agali awamu gegaluma enyama. Omuliro teguzikiza muliro....
nze entesa nti esonga zino abakulembeze bazituule mu batabaganye ebibiina byabasilaamu
jamilah | zürch
Mwe ba jajja bobusilam bwemweba nga temusobola kutula wansi ne mukanya , muswade nyo ,kifananyi ki kye muwa abana abatto ,nabatanazalibwa ??????? edini mugifude katemba ,aga sajja agakulu na gakazi agakulu gona alega bulezi mbutto , kasasilo.
Rugasira hamza | Ntungamo
BANAUGANDA ABAYISIRAMU MUMANYE NTI MUBAJE YAKUKUTA NGA NE M7 MUMATUMBI BUDE ,ERA EBINTU BYOBUSIRAMU AWO WEBYATUNDIBWANGA.
MUBAJE, MUSEVENI AMULI MABEGA KYEKYO LWAKI AYAGALA AMUKUMIRE AWO MPAKA.
KALE ABASIRAMU MUMANYE NTI MULWANA NA M7 OMUNANFUSI NAKYEMALIRA.
Bukenya Dauda | Jinja city
Nze nsaba fena abasiraam tudewamu ela tusabe ALLAH asaasile obusiraam, remember we all brothers and sisters. thanks
Shk Yasser | cairo
Slm alkm bakkadde bange mbalamusiza nnyo era nebaza nabuli yenna ayagala emirembe nobwenkanya wamu nokutuddiza ebyaffe naye nkulwange ndaba bwenti nti yo nga govment ekoze kinene nnyo okulaba nga abusiraamu bwa uganda bubera mumbeera eyo era kiraga nga yo wefuniramu kuba batya nga balaba nga abasiraamu fenna tufuuse muntu omu kati bbo basanyuka nga balaba tuwalaanagana ekibuuzo ani yatuunda era ani yagula abo abatutawaanya?mumpe ku answer slm alkm.
Mubiru Musa Ali | City. Madina in Saudi Arabia
Abasiramu kirunji tumale kulowooza "twice" *2 tulyooke tusse munkola.
Mariam | Aden
In response to Sula/Accra. You have done your best to pretend to be a Muslim but fortunately, you have been exposed!! No Muslim can write MOSLEM with that spelling. All Muslims write MUSLIM. You wanted to pretend to be a Muslim and vomit your stinking hate against Muslim in vain!! Call yourself Paul and vomit your pork. None will be surprised. All christians denominations have enough problems. So much to make them busy solving them than busy themselves with Muslims. From sodomy - to everything. Sula! You are not a Muslim and no need to pretend being one after all you have enough hate for Muslims and we dont know how to help you because we love Islam to death.
Cool | Beijing.
Okuttusa nga government evudde mu byokulonda kwa basilaamu, tebagya teleela. Emyaka giweze nga babeela nabakulebeze babili babili.
Sula | Accra
As always, our fellow moslems will do something to ashame us! We have totally lost our way and very soon we will be washing toilets for everybody in Uganda. We can''t educate our kids but we can afford to fight and marry multiple wives. Shame on us. Every group of thieves caught in Ug has a muslim in it (majority). More than half of the prostitutes in Ug are fellow muslim sisters. Infact, the girl who collapsed in a lodge this week over too much commercial sex is muslim too. God save us ..... our leaders will answer to Allah why some of us felt so embarrassed to be muslims and stopped praying. That day will come .. may Allah save your pitiful & greedy souls!
Sam | Kampala
Mbu bakomanda! Luli "Komanda" Ken yekwekka mu mayuuni, luno "Komanda" Muzaata yekweese mu meere! Abange, banno ba "komanda" babyakulya mubaveeko
fred | bahraln
muzata waki ayagala okusa abaantu lwaki si ya sose yo ante n''aduka buddusi? kale silabanga musiru nga mussajja oyo . musajja mukulu naye amanye nti eno ensi tefugirwa ku aloganse. he iz verry stupid , how many pipo hv injured bse of that stupidity. fuck.
saleh bogere zziwa | iganga
lwaki kayongo tavuganya mukulonda kuno oba
nasimbawo abantu abekiwayi kye nebatunka
nabamu mufti mubajje netulaba
abasiramu gwe bagala okusinga okulumba abata
balumba nekirala kayongo nebanywanyi be
tebarina ssemateeka afuga abasiramu mu uganda ? Era
agamba ki ? Ye lwaki sheik muzaata tebagala
kulonda kubawo?
Jimmex | Kampala
Kamanda wakiika ki ono aleka egyelye naduka, ebigambo byayogera byamukalidde kumimwa
Ruth Musisi | Kampala
Muve mutalo Musabe Mukama Yekka mulabe ekinabowo
wiltod huzaifa | Portmore Jamaica
All RE DONE BUT ALLAH HAS GOT YOUR REWARD THESE ARE JUST THINGS OF BYAKWEWUNDA BYADUNIYA ............
NameAyub | Jinja
Ina lilahi waina illeihi Raju-una. Abasilamu ba Uganda twekabileko kuba omuliro gwomujahanama abasinga obungi gubalinze!!!!!
mvle | london
gov ekoze kinene okweyingiza munsonga zabasilamu mubanyigiliza nyo buli kade
naye EKITANYI BWOKINYIGILIZA OKILETA OLWATIKA olaba ne Falawo akasaja kamuwangula luja kuba olwo LERO LULWO ENKYA LWANGE
MUBALEKE SEGWANGA GYEKOMYA EMYELEGO!
musa | matugga
nze kyemmanyi tebinnagwa okutuusa nga biwedde,ntegeeza nga kampala mukadde awambidwa bannafuusi nebagibwamu.
Khana | Kla
Engatto entuufu okgenderamu ku muzikiti z''ezo kuba ne bwe bazibbira ku mulyango tosalwa.
osama | kampala
gov't etuleka ffe tulwaniral bintu byaffe
mariam | City
Kale siinga govt yesonyiwa ebye ddin yobusiramu nekola ebilala kubanga mukoze kinene nyo kutwawula, naye ekyo kyabwerere kubanga obusiramu Allah yabukuuma nebwemututta, bwo bujja kusigalawo. Nekilala mwesonyiwe Islamic University in Ugannda
cissy Nayiga | Dublin in Ireland
Oba aduuse kasita atukiliza omulimu gwe era ensi etegedde nti govt elina abasilamu betitibya kubalala nti nokulonda kwabasilamu kuba kwakiwanyi ekyo tukitegedde nze ngamba ebyediini tubilekere banadiini yabyo babyemalile silaba nsonga lwaki Police egamba nti era balina okulonda nze ngamba ntiyo ebaawe bukumi naye sikubateseza kubanga bebasinga okumanya kubye diini yabwe ffe katubasabile bakwatagane era bakanye kubibatabula kubanga bebatusinga okubimanya erakatusabe govt ensonga zabasilamu ezesonyiwe
Paul | Kampala
Oh God of Peace sow peace in your people.
TOPI | OKC
Banabge nze nakula manyi nti obusiramu ddini. Naye kati ndaba ate nga politics. Nze mbadde manyi nti omukulembeze abeera omu nakulina eddini yonna nga bwetulaba Bishop Lwanga E Lubaga owa banaffe aba Kattoliki. Netulaba banaffe abe Namirembe nti Bishop Luwalila kityo. Netulaba nti aba Othodox oba akyali Bishop Nankyama? Simanyi? Kati namwe nze mbadde ndowooza nti owamwe abasiramu yandibadde omu? Okusinga ebyo byetuwulila mbu ate ekiwayi kyagundi? oba ekya gundi? Bannange, Whats that bull crap?
Mutuyambe kubanga banaffe, Abasuubuzi bononeddwa ebintu byabwe bingi nyo mukwekalakaasa. Kati ate muleete ebyo ebya crap wamwe era abaantu bafirwe emmali yabwe? Nedda namwe, bekikwatako mugambe abawagizi bamwe nga bwemubayita bafune ebyokkola oba sikkyo batuule ewabwe okutuusa okuloonda kwamwe lwekulituuka.
Tunasanyuka nga mukozeseza obwoongo.
Kasule Abdallah | Kampala nansana
Bannange obusiraam tebufugibwa wabula bukulembelwa. Singa omuntu yejjayo nasaba obukulembeze, temuteekeddwa kumuwa bukulu. Mulonda oyo nga mmwe mumusabye okubakulembela era ateekwa okulamuza shari-a.
Naye munnaffe haj mubajje takabbulu erabika yasukka. tolina womugerageranya nabakulembeze nga umar(radhwiy-Allaahu anhu) wabula okwettanira emikwano ejitali mislaam, tejiyinza yadde okumuwabula nti kano kookoze kakuyingiza omuliro. Kale kulw''obusiraam yandibadde ebyekitiibwa abyesonyiwa nalongooseza omwoyogwe
muzungu | New york
Ndi musilaamu naye banange tuswala okulwagananga ng''amadiini amalala go gali mubutebenkevu. Tusanye twekube mu mitima gyaffe tukulembezenga ddini sso si muluulu gwa ''maali''
lga | London
Naye abantu aberemeza mubuyiza bebaleta ebyo kati laba ebyo ebivudemu
Mubiru Musa Ali. | Madina
Allah yasinga okumanya ebyekweese. Naye bonna bandibanga abenonyeza ebyenfuna.
Prince Kayonda Magezi Jalaaluddiin | Maganjo-Kampala
Kitalo nnyo!kuba bamasheikh bano bonna bakenkufu mu sharia tewali atamanyi nsonga zabusiraamu bwezigoonjolwa!! Ate Sheikh Mubajje wadde konstitusoni yeyekuleeta,laga akabonero kubukulembeeze obesonyiwe odde wabbali kulwobulungi bwegwanga Uganda nobusiraamu...Emirimu egyokukola miiiingi!ate nga ggwe olina nessomerolyaffe erya Hamdaani e MBale osobola nokuba Lekichala wa Univasite yonna muggwanga,lwaki werumya omutwe naabo! wonna osigalilawo ngokulembera basiraamu. Naye Kitalo ddala abamadiguli musharia obutalaba!Tujulirira bakitaffe abataagalina nebabukulembera awatali mbekuulo. Katweyoonge okwesabira ng''abasiraamu. Wabula mwekwate nnyo kubasiraamu abashiia mulabe bwebitambula
cissy Nayiga | Dublin in Ireland
Police byekola tebimanyi kati ekolera ku interest zabantu sosi mateeka kubanga teli nsonga police gyesinzideko kukuba mubantu masasi ababade bagenda okusaala buli muntu omusilamu wadembe okusalila wayagala kasita ziba saaw za Swalah silowoza nti babade betaga kufuna visa okugenda mumuzikiti naye ekyo kyemukola mukola kyabwerere kubanga simwe mulina okubasalilawo nti mugende musaale oba temugenda mwejje muntalo ze ddiini nadala gwe atali musilamu tewandyetantade diini yabano kubanga mubanga ababayiganya ekitali kituufu
IBRAHIM | HARLESDEN
tewali dini nungi nga busiramu naye baganda bange abaasiramu twaba tutya ffe buli kisera obutategeragana tubumalira mu nguddo nga tulwana kyoki obusiramu tewali quran kyeyalekayo nga tekyogeddeko awo quran egamba ki kunsonga ngeno mwena muli bakyamu nyo
sadala muwanga | Kampala
Naye banange abasiraamu lwaaki temwejaamu bikolwa byabwanalukalala????????????
juuko julius | kampala
who are the owners of the following buildings:gagawala shawuliyako,shamba complex,ravens and energy centre?
liyengo yusuf | Dubai
ALLAH tumusaba asaasile obusiraam................!
Wansolo | Toronto
Lwaaki bawakanya ekyokulonda ekyo era kiragiradala nti mubajje akyalina amanyi manjji kye baba batya kubakuba akalulu.
Julius | kigali
Bano ba ADF belimbika mu ddiini. Bwegwali ne mu gya 90s nga batandika ADF. kati bali mu training e Congo era bino byakukumamu bavubuka abatabuliiki omuliro bayingire nessungu lingi. Oli Sheikh eyafudde yandiba nga yawakanya ebikolwa bino kubanga yabyenyigiramu nalaba akabi akabivaamu. Nze bwe ndowooza. Bano bayeekera bennyini abagala okuwamba uganda efuuke ensi efugibwa Kabaka omuyisiraamu. Ye ideology yékiwayi kyé Kibuli ekyabbulukuka mu ba Jjajja ba Nakibinge era kyebava bakyawa ba Mufti abatali Baganda (Mulumba (RIP) ne Mubajje)
MPALANYI | kampala
ANTI KALE TUNAABAWULIRA


text:
wakiso
NNANYINI ttaka erisangibwa ku Block 234 Poloti 3287 Kyaddondo mu Wakiso atabukidde abaazirwanako ababadde baamuwambako ettaka lye n’abalagira okulyamuka bunnambiro ng’agamba nti aliko omugagga gwe yaliguzizza agenda okukolerako enkulaakulana.
Jovia Tingahurira omutuuze w’omu Kito-Kasokoso mu Kira Town Council yasinzidde mu lukiiko olwetabiddwaamu omuduumizi wa poliisi mu Kampala n’emiriraano, Andrew Felix Kaweesi n’alagira abaazirwanako okumuviira, omugagga Geoffrey Omara Adigi, gwe yaguza ekitundu ku ttaka lye ekya yiika ebbiri n’ekitundu mu 2004 asobole okulikolerako emirimu gye.
Kyaddiridde Tingahurira okutwala abasaveya okuva ku kitebe kya disitulikiti y’e Wakiso ne beerula ensalo wakati w’ettaka lye n’ery’ebibira abaazirwanako lye bagamba nti bo kwe baasenga kyokka ne kizuulibwa ng’abamu ku baazirwanako babadde ku ttaka lya Tingahurira mu bukyamu.
Omuduumizi wa poliisi mu Kampala n’emiriraano Andrew Felix Kaweesi yalabudde abaazirwanako okukomya okwefuula bannantagambwako.


text:
Ebyemizannyo
Bobby ne Ssiimwogerere
Bya STEPHEN MAYAMBA
Arum Roses FC 2-0 Victoria Univ. FC
Misindye Soana 2-1 Kira Young FC
Wandegeya 1-2 Old Timers
Entebbe FC 1-0 Jinja MC FC
Kirinya FC 1-2 CRO FC
Omutendesi George Ssiimwogerere 'Ssiimu' ayingizza Kira Young mu Super League oluvannyuma lw'okukulembera ekibinja kya Rwenzori mu Big League.
Kati eno ttiimu yaakusatu kw'ezo Ssimu z'ayingizza mu Super oluvannyuma lwa Nalubaale FC ne Kagera FC ey'e Tanzania.
Mu ngeri y'emu, ne mutendesi munne Frank 'Video' Anyau yayingizza Entebbe FC bwe baakulembedde ekibinja kya Elgon.
Kati Arum Roses yaakusamba CRO ate Victoria University esambe Old Timers, abawanguzi b'emipiira gyombi nabo bakwatagane okufuna ttiimu eyookusatu eyingire mu Super.


text:
Kampala
Wano aba KCCA nga baggya ebintu bya Nasser Sebaggala mu nju mwe yali agaanidde. Esangibwa ku luguudo
Bya Martin Ndijjo
YATANDI KIRA ku kununula bizimbe bya KCCA okwali ennyumba ya Town Clerk eyali etwaliddwa Haji Nasser Sebaggala n'ennyumba y'e Kololo eyali eremeddemu munnamagye Gen.David Ssejjusa (Tunyefunza) omukwanaganya w'ebitongole ebikessi.
Amangu ddala nga bino abimaze yaddako kukendeeza ku mujjuzo n'endabika y'ekibuga, ng'ansengula abasuubuzi abaali bakolera ku mbalaza ne ku nguudo era omwaka ogusooka we guggwereddeko nga waliwo enkyukakyuka ey'amaanyi mu Kampala ne mu nzirukanya y'emirimu gy'ekitongole kino.
Ono ye Muky. Jennifer Musisi Ssemakula nnankulu w’ekibuga kya Kampala awezezza omwaka bukya atandika mirimu gye, oluvannyuma lwa Pulezidenti Museveni okumulonda akulire ekitongole kya KCCA ekyeyubula okuva mu KCC eyali wansi wa gavumenti ez'ebitundu. Kati kiddukanyizibwa gavumenti eya wakati.
Mu bbanga lino (mwaka gumu) waliwo ebintu ebirabika ebikoleddwa ebikyusizza endabika y'ekibuga abantu kwe basinzidde okusiima Muky. Musisi n'abantu abalala b’akola nabo kyokka waliwo abalina endowooza nti mu by’akoze osanga si bye yanditandikiddeko okusinziira ku bwetaavu bwa Bannakampala.
Ate abalala bagamba olugendo akyalina luwanvu naddala olw'okuba nti akyalemeddwa okukwatagana obulungi ne Loodi meeya
Ebimu ku binnya bikyalemedde mu nguudo.
KCCA ng’ekola ekkubo eriyita waggulu wa ppaaka enkadde
Ekiyiwa amazzi ekiri ku ssaawa ya Kwiini.
Muky. Jeniffer Musisi (owookubiri ku ddyo) gye buvuddeko bwe yali alambuza Pulezidenti Museveni ekibuga eno ng’ abayoola kasasiro bakola.


text:
Tambula n''omulembe
Bya Matildah Nantongo
EMPALE ennyimpi oba ebinu ky’ekimu ku byambalo ebitava ku mulembe.
Birimu enjawulo, okugeza waliwo ebimpi ennyo ebikoma mu bisambi ebyakazibwako ‘Patra’, ebiwanvu ebikoma mu maviivi, ebiriko ensawo emabega ssaako ebikoma mu ntumbwe.
Bw’oba ogula ekinu oteekeddwa okumanya ekyo ekigya mu ffiga, emyaka n’ekifo gy’ogenda.
Betinah Nankanja omusuubuzi w’engoye z’abakyala mu Kampala agamba nti ebinu ebikoma waggulu w’amaviivi bisinga kunyumira bakazi abalina entumbwe ezeegasa.
Omuwala ng'ayambadde ekinu ekikoma mu bisambi. Kino kinyumira nnyo abawala abato abali mu myaka gy'ekivubuka
Ebinu bya ‘Patra’ byambalwa bawala bato abanyirira omubiri era nga tebalina nkovu.
Bateekwa okuba nga batonotono kuba tezinyumira balina mibiri munene olw’ennyama okulebera,
Omuwala ng'ayambadde ekinu ekimukoma mu maviivi. Kino tekiboola
Bitera kwambalwa mu biseera eby’eddembe, wabula oluusi ebikoma mu maviivi osobola okukyambala ng’ogenda mu ofiisi naddala ku wiikendi, kasita oyambalirako bbulawuzi n’engatto ebigenderako.
Bigula okuva ku 10,000/- okudda waggulu okusinziira ku kika n’ekifo w’okiguze.


text:
Tambula n''omulembe
Bya MUSASI WAFFE
WADDE abantu abamu bakitwala nti engoye z’oyambadde kwe kupimirwa bbeeyi yo, naye enviiri zikwata kya ku mwanjo nnyo. Y’ensonga lwaki abasinga bazifaako zirabike bulungi.
Wabula oluusi kino kikaluba. Situka mu nviiri atawaanya abantu bangi omuli abakazi n’abasajja. Abamu batuuka n’okulowooza nti wa kika, ekitali kituufu.
Wadde okuba ne situka tekitegeeza butanaaba mu nviiri, naye alaga nti omuntu osanga alina ebintu by’abuusa amaaso sso nga bikola kinene mu kumusaasaanya.
Okugeza ebisanirizo ebikozesebwa mu maka ne mu saluuni kye kimu ku bitambuza situka. Buli lw’okozesa ekisanirizo ky’omuntu alina situka kiba kyangu naawe okumufuna.
N’olwekyo okumwewala, fuba okulaba nga tokozesa bisanirizo bitali bibyo. Ate bw’oba mu saluuni nga tosobodde kutwala bibyo, fuba okulaba ng’ebisanirizo bye bakozesa biyonjo ekimala okwewala okusaasaanya endwadde.
Amazzi g’enniimu nago gaggya situka mu nviiri. Gagattemu omuzigo gw’ennazi osiige mu nviiri okumala eddakiika eziri wakati wa 20 ne 25, oluvannyuma onaabemu.
Bw’oba tokozesezza bino, oyinza okweyambisa omubisi oguva mu kkooko.


text:
Ssenga, Ebituuse
BAZE buli lw’akwana omukazi ebbali oludda eka antuusiza ku miggo.
Ku luno yankubye katono anzite. yankubye ejjinja ku mugongo era nasuze mu baneyiba.
Nze Florence Kembabazi 30, mbeera Makerere- Kivvulu. Baze mmaze naye emyaka ena era tulina omwana omu.
Ebbanga eryo lyonna obufumbo bwange bubadde bwa mbirigo olw’omwami okubeera kaggoggo.
Alina omuze ogukwana naye buli lw’afuna omukazi gw’agambako oludda ewaka nze ndugwamu.
Ku luno yakomyewo ku ssaawa nga mwenda ez’ekiro era teyatawaanye kukonkona, oluggi yasambye lusambe. Olwayingidde yatuukidde mu kunkuba nga sitegedde kye nkoze.
Yabadde alina ejjinja lye yankubye ku mugongo era olwokutya okungi nadduse kiwalazima okutuuka mu baneyiba abannyambye ne bansuza nga ntya okuddayo.
Bwe nazzeeyo ku makya n’abantu abalala, omusajja yagaanyi okunzigulira.
Kwe kugenda ku poliisi e Wandegeya bannyambe. Omwami wange okuva edda tayagala nkole kyokka nga n’obuyambi bw’awaka tabutuwa.
Akolera mu Kikuubo wabula yagaana okusasula enju era tuzisonda babiri.
Olumu yagenda ku mudaala gwange kwe ntundira ennyaanya n’agutemaatema ng’agamba k’alabe we naddamu okuggya ssente.
Namugguddeko omusango ogw’okunkuba ku fayiro nnamba SD/REF/30/26/04/2012.


text:
Lukaya
Empingu (awasonze akasaale) ku mmeeza y’omuwandiisi w’olukiiko lw’e Lukaya.
WAABADDEWO okwekuba obwama n’okwewuunaganya mu bantu abaalabye nga ku mmeeza y’omuwandiisi w’olukiiko lw’ekibuga Lukaya, Julius Ntege kwe yabadde awandiikira ebiteeso by’abakiise ng’ebbali waayo basibyeko empingu.
Oba waliwo gwe baabadde bategese okukwata mu lukiiko? Nze naawe. Wabula owolugambo waffe bwe yakoze okunoonyereza, yazudde nti omukungu ono talina ofi isi wadde mmeeza kw’akakkalabiriza mirimu gya kanso era emmeeza eno yagyeyazise kuva mu ofi isi y’akulira abakwasisa amateeka.
Kyokka olw’okuba baabadde mu bwangu, empingu beerabidde okugisumululako ng’obudde bw’olukiiko bumugoba.


text:
Bugiri
Mugoya n’ensawo y’amanda
SULA Mugoya eyakazibwako erya ‘ kanyama’ ku siteegi ya biroole mu kibuga Bugiri aswaluse bwe yeetoolozeddwa ekibuga kino n’ensawo y’amanda egambibwa nti yagibbye.
Bino byabaddewo luvanyuma lwa Mugoya okusangibwa ng’akukulidde ensawo y’amanda egambibwa nti yagisowodde ku loole ezisimba mu kifo kino.
Kyategeezeddwa nti yagisowodde ku loole ya Isuzu nnamba UAF 478F evugibwa Jamil Naayi. Ono yasudde enkessi amanda ne gasangibwa ewa Mugoya era kwe kumulagira agyetikke okwetoolola ekibuga oluvannyuma n’amukwasa poliisi. Akulira
Poliisi y’e Bugiri, Godfrey Musimami yagambye nti omukwate yagguddwaako omusango ku fayiro nnamba
SD: 22/01/05/2012.


text:
Kampala
Kansala w’abalema Bumaali Mpindi ng’ayogera eri abaalumbye KCCA ku nsonga z’ekyapa.
Bya Procopios Lumu
ABALEMA abakolera mu kibuga Kampala beekumyemu ogutaaka ne balumba dayirekita w’ekibuga Kampala, Muky. Jennifer Musisi nga baagala abawe ekyapa kyabwe Pulezidenti Museveni kye yabasuubiza mu 2006 ng’anoonya akalulu.
Kino kiddiridde ekitongole kya KCCA okulaga enteekateeka zaakyo ku kibuga Kampala nti obutale oluggwa bazzaako kugoba abakolera mu paaka za takisi ne ku miryango gyazo.
Wano abalema kwe kuvaayo ne balumba ofiisi ya Muky. Musisi nga baagala abawe ekyapa pulezidenti kye yabawa ng’anoonya akalulu.
Okusinziira ku ssentebe w’abalema mu paaka empya, Moses Ssemakula, ekyapa KCCA yakikwasa ekitongole eky’obwannakyewa ekya Kampala District Disabled Union nga kino kikozi kya magoba era abakirimu si basuubuzi.
Ekibinja ky’abalema abasoba mu 60 okuva mu Owino, paaka empya n’enkadde beesitudde ku Mmande ne balumba ekitebe kya KCCA nga bakulembeddwaamu akakiiko akakulemberwa Ssemakula ne basaba okusisinkana Jennifer Musisi. Wabula baategeezeddwa nti yabadde tasobola kubasisinkana ng’alina olukung’aana olulala lwe yabaddemu.
Oluvannyuma ng’ayita mu kansala waabwe ku LC5, Bumaali Mpindi yabasabye babeeko abakungu be bataayagadde kwatuukiriza mannya basisinkane abalema bano olwo kwe kwerondamu abantu bataano okuva mu buli kiwayi ne bateesa nabo.
Oluvannyuma baatuuse ku nzikiriziganya ne babaganba nti baddeyo ku mirimu gyabwe, ensonga y’ekyapa bagibalekere bagenda kugikolako mu bwangu. Baabasuubizza ekyapa okukyusibwa bakizze mu mikono gy’abalema ba Kampala Disabled Traders.


text:
Emboozi z’omu kisenge
OMWANA atabukidde ssenga we n’amutwala mu kkooti ng’amulanga kulemera mu nju kitaawe gye yamuwa.
Robison Kabuye yattunka ne ssenga we Moreen Naggayi. Kabuye yagambye nti kitaawe yafa ng’akyali mwana muto n’amuleka mu mikono gya ssenga ng’omukuza.
Yategeezezza nti ye mwana yekka gwe yaleka era eby’obugagga bwa kitaawe okuli n’amaka ge agasangibwa e Salaama mu ggombolola y’e Makindye byali birina okuddukanyizibwa ssenga we ono kyokka nga bw’akula alina okubiwa mutabani we ono okusinziira ki kiraamo.
Kabuye yagambye nti kati akuze amaze n’okusoma asobola okuddukanya ebintu bino kyokka ssenga abiremedde ate talina b’akika kumuyamba.
Bannamateeka basazeewo okuwandiikira ssenga w’omwana ono ebbaluwa batuule mu nsonga zino balabe engeri gye bazigonjoolamu n’okulaba ani mutuufu.


text:
Emin Baro
Bya Alice Namutebi
ESSUBI ly’Omuzungu Emin Baro eyatanzibwa obukadde 6 olw’okabassanya abawala abato lyongedde okusereba omulamuzi Faith Mwodha bw'alagidde addemu avunaabibwe buto.
Omulamuzi Mwodha era alagidde omunnansi wa Turkey ono addizibwe obukadde omukaaga bwe yali asasudde nga engassi bwe yakkiriza nga bw'abadde akabasanya abawala abato.
Okusalawo kuno kwaddiridde omuwaabi wa Gavumenti okwekubira enduulu mu kkooti ng’asaba ekibonerezo ekyamuweebwa kisazibwemu kubanga yali yazza omusango gwa nnaggomola ku baana abanneetuuka.
Mwondha yategeezezza nti ebifaananyi n'entambi Baro ze yakwatanga ng'ali mu kikolwa kya sitaani n’abaana abato tezaalagibwa mulamuzi eyasooka okuwulira omusango guno songa bwe bujulizi obukulu omulamuzi bwe yalina okulaba n'okwesigamako nga tannasalawo kibonerezo kya kumuwa, kwe kulagira omulamuzi Esta Nambayo akulira kkooti ento addemu okumuwozesa.
Emin Baro gye buvuddeko yakkiriiza nga bw'abadde akabassanya abawala abali wakati w’emyaka 8- 13 ng'asooka kubagulira byakulya n’oluvannyuma n'abateerako ffirimu ez’obukaba olwo n'abalagira okumunuuna ebitundu bye ebyekyama.
Omusango guddamu nga 22 May.


text:
Definição para "luganda"
luganda luganda - Definição para luganda em NiceDefinition.com - luganda Definition luganda - Definição para luganda em NiceDefinition.com, luganda, luganda Definição, luganda significado, luganda origem, luganda Exemplos, luganda amostras, Definição luganda, significando luganda, luganda origem, luganda Exemplos, amostras luganda, dicionário on-line, dicionário, dicionário de Português, luganda Definition, luganda meaning, luganda origin, luganda Examples, luganda Samples, Definition luganda, meaning luganda, origin luganda, Examples luganda, Samples luganda, online dictionary luganda Definição, Definição luganda, luganda - Definição para luganda, luganda - Definição para luganda em NiceDefinition.com, luganda, luganda Definição, luganda significado, luganda origem, luganda Exemplos, luganda amostras, Definição luganda, significando luganda, luganda origem, Exemplos luganda , amostras luganda, dicionário on-line, dicionário, dicionário de Português, luganda Definition, luganda meaning, luganda origin, luganda Examples, luganda Samples, Definition luganda, meaning luganda, origin luganda, Examples luganda, Samples luganda, online dictionary , sanakirja.


text:
Bya HANIFA NAMUWONGE
OMUGAGGA Godfrey Kato Kajubi avunaanibwa okusaddaaka omwana Joseph Kasirye alagiddwa yeewozeeko oluvannyuma lw’oludda oluwaabi okuleeta abajulizi 18 abamulumiriza mu musango guno.
Omulamuzi wa kkooti enkulu e Masaka, Mike Chibita, ye yalagidde Kajubi yeewozeeko ng’agamba nti obujulizi obwaleeteddwa mu kkooti eno, bumatiza okumulagira okwewozaako ku by’okusaddaaka omwana Kasirye 12, ku kyalo Kayugi mu ggombolola y’e Mukungwe mu disitulikiti y’e Masaka nga 27 October 2008.
Nga April 24, 2010 Kajubi yayimbulwa oluvannyuma lw’eyali omulamuzi wa kkooti y'eemu eno Moses Mukiibi okuwa ensala ye ng’eraga nti tekimwetaagisa kwewozaako ng’agamba nti oludda oluwaabi lwaleeta obujulizi obutakwatagana nga kiva ku bapoliisi abaakola okunoonyereza ku musango guno, obutagukwata mu ngeri ya kikugu.
Wabula ku Lwokuna, Omulamuzi Chibita yategeezezza kkooti nti obujulizi obwaleeteddwa bumala okulagira Kajubi okwewozaako n’amulagira okuteekateeka empoza ye ng’akolagana ne balooya be, atandike okuwozesebwa nga July,16 2012.
Mu kusooka, oludda oluwaabi lwaleese abajulizi okuli Dayirekita w’enzirukanya y’emirimu mu poliisi, Moses Balimwoyo eyategeezezza kkooti nti nga November 26, 2008 naggagga Kato Kajubi yeeyanjula ku kitebe kya bambega e Kampala n’amusisinkana era n’amutegeeza nga bwe yeereese oluvannyuma lw’okukiwulirako nti poliisi yali emunoonya nti yasaddaaka omwana ; era mu kweyanjulayo yali awerekeddwaako eyali munnamateeka we McDusman Kabega.
Abalala abaawadde obujulizi kwe kuli n’abakungu okuva mu kampuni ya MTN okwabadde maneja James Sekamatte ne Joseph Muyanja, ono nga ye yinginiya wa kampuni eno era bombi baategeezezza kkooti nti waaliwo okwogeraganya ku masimu wakati wa Kajubi n’omusamize Umar Bosco Kateregga okuva nga 15 okutuuka nga 27 October, 2008 ate nga kwonna kwatwalanga obudde buwanvu nnyo.
Okwogeraganya kw’oku masimu kwakwatibwa emirongooti ena okuli ogw’e Kako, Kizungu, Masaka Technical ne Wandegeya mu Kampala ababiri bano we baasinziiranga okwogeraganya ku masimu abiri; 0772-700921 (eya Kato Kajubi) ne 0773-717631.


text:
Bunamwaya
Kajoba
Bya H. BUKENYA ne HAMID KALANZI
BUNNAMWAYA SC y’emu ku zirwana okuwangula liigi ya babinywera ate era tennakubirwako mu maka gaayo amapya e Buikwe.
Wabula bino omutendesi wa Simba, Fred Kajoba, abinyoomye bw’agambye nti, “Likodi zikolebwa ate ne zimenyebwa.
Bunnamwaya si ya kitalo nnyo era yeenyweze kuba tuli ku ffoomu okugisinga.” Bazannya leero e Buikwe mu Kyaggwe.
Kajoba, nga y’atendeka n’abakwasi ba Cranes, okuwaga kivudde ku Simba okuwangula emipiira ebiri (SC Villa ne Masaka zombi 1-0) egisembyeyo ate yo Bunnamwaya n’ekubwa Water ggoolo 2-1 mu gw’ekyasembezzaayo.
Wadde bassita bange babiri (Khalid Awucho ne Emmanuel Kalyowa) baagenze ne ttiimu y’abato e Mozambique, Bunnamwaya tentiisa. Golola naye kati atutya kuba tuli ku foomu,” Kajoba bwe yaweze.
Ye omutendesi wa Bunnamwaya, Edward Golola, yagambye nti, “Obuwanguzi ku Simba bututwala ku ntikko ya liigi era mmanyi nti we gunaggweera nga Bunnamwaya y’ekulembedde.”
Okufaananako Simba, ne Bunnamwaya terina Nicholas Wadada ali ne ttiimu y’abato ssaako Martin Muwanga, ali ku kkoligo lya kaadi emmyuufu.


text:
Ebyemizannyo
Bya Basasi Baffe
Leero mu Bell Super League:
Hoima - URA (Bugembe) 10:00
OMUTINDO gw’ekibogwe URA FC gw’eyolesezza mu mipiira 5 egisembye tegukomye kussa mutendesi waayo, Alex Isabirye ku puleesa wabula n’okuwa Express ne Bunnamwaya essuubi ly’okuwangula liigi ya sizoni eno.
Isabirye ali ku puleesa okuva mu bakama be ssaako abawagizi ng’agavaayo gagamba nti singa alemwa okuwangula Hoima/Busia leero yandigobwa.
Wadde nga bakulembedde liigi n’obubonero 44, baddiridde nnyo nga mu mipiira ena gye basembye okuzannyira ku bugenyi, tebawanguddeemu n’ogumu.
Bagudde maliri emipiira esatu okuli ogwa Victors (1-1), KCC (1-1) ne Express (2-2) ssaako okukubwa Masaka (2-0). Mu gino gyonna, ggoolo ez’ekyenkanyi ebadde eziteeba mu ddakiika ezisemba ekiraga nti abazannyi baayo bakoowu.
Wabula Isabirye agamba nti mugumu nti leero abazannyi be bagenda kumuwa obuwanguzi.
Aba Villa banyiivu:
Abawagizi ba Villa batiisizza obutaddamu kulaba mipiira gya ttiimu yaabwe singa abagikulira tebakomya kutulugunya bannaabwe.
Abawagizi abaakulembeddwa Eria Segane bagamba nti Fred Muwema okuggalira bannaabwe okuli; Samson Nsubuga (Miracle) ne Meddie Sembajja abavunaanibwa okukola effujjo, si kya bwenkanya.


text:
Kampala
Okugula enyyumba ewedde kirungi n’omala okwekenneenya emisoso gyonna egigikwatako okukakasa nti ky’ogula kituufu era tekiriiko nkaayana.
Bya HASFA NAAVA
EMISOSO gy’okuzimba gitiisa bangi olwo ne basalawo okukung’aanya ensimbi ez’awamu ez’omuzindo ne bagula lumu ennyumba eziwedde okuzimba.
Abaggaga abalina ku ssente ensangi zino nabo tebakyalina budde bugula ttaka ate olumala badde mu kajjogijjogi w’emitendera gy’okuzimba, kye bakola obutatawaana bagulira ddala nnyumba ziwedde kuzimba nga batandika kwebaka mu lunaku lumu.
Wadde nga kino kirungi era ng’abazimba ennyumba zino bagannyuddwamu kinene, balina ensobi ze batera okukola ezitandise okutiisa abamu okugula ennyumba eziwedde.
Okusinziira Hajji Hassan Bulwadda bw’oba tonnaba kuzimba nnyumba gy’ogenda kutunda oteekeddwa okusooka okusoma embeera bw’efaanana, mu kifo w’oyagala okuzimba.
Abagagga abasinga tebaagala kugula nnyumba eri mu kifo awaleekaana, tebaagala wantu wakyafu, watali kkubo ddungi n’ebirala. Azzimba ateekwa okusalawo mu kusooka ani gw’azimbira. Azimbira mugagga alina ensimbi n’amamotoka agatemya?
Azimbira mukozi wa wofiisi alina ensimbi ensaamusaamu kyokka ng’ayagala ebirungi oba azimbira mufunampola anaasasula empola okutuusa lw’anaamalayo nga n’ebintu talina bingi?
Ebika by’abantu abo waggulu ennyumba zaabwe zandibadde zaawuka mu nzimba naye abazimba enju ez’okutunda bangi addira ekifo ekisaanamu enju za bamufunampola ate n’azimbamu ez’abagagga.
Ekiva mu kino, abagagga tebazigula ate nga ne bamufunampola abandibadde basenga mu kitundu nabo tebasobola bbeeyi ya nnyumba zino.
Bwe tudda ku nnyumba yennyini ezimbibwa bino bye biteekeddwa okufiibwako. Eddiiro bw’eba ng’enju ozimbye ya bagagga lirina okuba nga ddene bulungi, efumbiro nalyo kikulu abasinga baagala nga ggazi ebisenge nga binene, n’oluggya olwemala Ekikomera kiteekeddwa okuba eky’omulembe ate nga kiwanvu.
Abagagga basinga kwettanira nnyumba ezizimbiddwa ku lw’e Ntebe, Kisaasi, Kiwatule, Kyanja, Buziga Munyonyo,
Ggaba, Ntinda Namungoona n’awalala.
Ensobi endala ezitera okukolebwa abazimba ennyumba z’okutunda oluusi tebafa nnyo ku mutindo gwa nzimba ne bakozesa ebizimbisibwa ebitamala nga bafa kuzimba kumaliriza bafune ssente enju.
Abalala bazimba mu lutobazzi nga wadde bakimanyi nti etteeka terikkiriza kuzimbamu bwe bamala okufuna ssente olwo aba agiguze n’aba mu buzibu n’abalwanirira obutonde bw’ensi okukkakkana nga ssente ze zifudde.
Abalala naddala abazimba mu estate akulaga nju ndala ne mukkaanya ate bw’omala okusasula n’alyoka awoza nti eyo baagitutte twalamu eno. Abalala bamanyi okuziguza abantu abasukka mu omu ne baleka abantu mu nnyombo.
Osobola okugula ennyumba ewedde okuzimba singa
1- Ofuna ssente ez’omuzindo ng’oyagala okuzikolamu ekintu eky’amangu
2- Toyagala kutawaana na misoso gya kuzimba egitwala ekiseera ekiwanvu
3- Toliiwo oba tolina budde bulabirira bakuzimbira ate nga tolina muntu gwe weesiga kukikukolera.
4- Olina ekitundu kye wandyagadde okuzimbamu kyokka temuli poloti etundibwa naye nga batundamu enju eziwedde okuzimba.
5- Olina w’oggya ssente ez’enkalakkalira ate ng’ofunye abaamayumba be weesiga abasobola okugikuguza ku kibanjampola ng’osobola n’okusulamu ng’osasuddeko ssente ze muba mukkaanyizzaako.
6- Weewoze ssente ez’omuzindo z’oyagala okugulamu ekintu eky’ensibo nga tezinnaggwaawo.
7- Erina byonna bye weetaaga mu kifo ky’oyagala era ng’erina ebiwandiiko ebituufu era ng’olina obusobozi okugigula ku batunzi be weesiga.


text:
Ssenga
MWEBALE kwerekereza ku lw’obulungi bw’amaka gammwe. Omanyi bulijjo abafumbo okutuuka mu kwesiima okwannamaddala balina okwewala okwejalabya n’okudiibuuda .
Ebyo ng’obitadde ku bbali, waliwo omuze oguyingiridde amaka agasinga obungi ogutuuse okugamegguza ku ddimwa.
Abafumbo naddala bawala bange muyingiddemu omuze gw’okwewolaawola ssente.
Ennaku zino omulimu gwe mulina omukulu gwa kukeera kunoonya bibiina n’abantu bassekinnoomu abawola ensimbi. Eno gye musinga ebyobugagga byammwe bye mwakola edda mufune ssente. Ate bangi ne bannammwe temubategeezaako ekintu eky’obulabe ennyo.Ekyewuunyisa kiri nti bangi ku mmwe mwewola nga temumaze na kulowooza ku makubo omunaava ssente ze muzzaayo.
Wabula gye mukomye okwagala okugaggawala ate gye mukomye okufuna ebizibu lwa nsonga nti bangi mulemeddwa okuzzaayo ssente zino mu budde ne mutuuka n’okuliira ku nsiko.
Omufumbo okutuuka ku ssa lino emberenge eba etuuse okugaga kubanga mu ngeri yonna kiba kitegeeza kudduka mu maka go ofune we weekukuma.Wano amaka we gava okusasika n’okuva ku mulamwa.Temweyibaala kubanga n’omukwano mu maka gavaawo.
Ensonga ezikwata ku kwewola musaanye okuzikwata n’okuzikkaanyako n’obwegendereza ng’abafumbo okusinga okwemalirira n’okwefuula atawabulwa.Munno mutegeezeeko ku kizibu ekikusuza ng’okukunadde mukisalire wamu amagezi okusinga okukukuta ne weewola omusimbi oguyinza okukufuukira kagumbaweegoge. Kuno kwe mugatta okweyazika okutatadde nga buli mukolo gw’ogendako oyagala kwambala lugoye lupya.
Obudde bwe mumala mu nsonga nga zino siraba lwaki temuzikolamu emirimu egivaamu ensimbi.


text:
Bombo
Laba omuzigiti ogwazimbibwa mu 1923 bwe gufaanana.
Bya FREDERICK KIWANUKA
BULI muntu lw’ayogera ku kibuga Bombo, ebintu bibiri ebijjirawo ku mutima gw’awuliriza: amagye n’Abanubbi.
Bombo okusinga kimanyiddwa ng’ekibuga omuli ekitebe ky’amagye ga UPDF, kyesudde mayiro 21 okuva e Kampala.
Obutafaananako bibuga bya mu Uganda ebirala ebizze nga bikula, Bombo kyo kikula kidda mabega.
Kyali kituuse ku ddaala lya musupaali mu myaka gy’ensanvu naye Amin bwe yagenda ne kiddirira, kati okuva mu 1994 kyafuulibwa Town Council!
Enguudo ezimu ezaali eza koolansi zaddayo dda ne zifuuka za ttaka. Erinnya Bombo lyatandikira eyo mu 1894, abafuzi b’amatwale bwe baaleeta abaserikale Abanubbi okuva e Sudan ne babassa e Bombo.
Mu kiseera ekyo abaserikale abo baayambalanga mpale za kkaki nga zikoma mu maviivi ,era kigambibwa nti ku mpale ezo kwe kwava erinnya lya Bombo.
Ekibuga Bombo kiri ku ttaka lya sikweya kiromita 72 naye ng’erisinga obungi lya mwami wa Kabaka, Kisingiri , wadde ng’agenze atundatundako.
Bombo erimu waadi ttaano nga muno mwe muli : Bombo Central, Mpakawero, Lomule ,Namaliga ne Nkokonjeru. Alimu LC1`oba biyite ebyalo 23 .
Amagye ne poliisi byo bitwalibwa mu ttuluba lyabyo ng’era ekitundu mwe biri, kimanyiddwa nga Special Area, ng’era abajaasi n’aba poliisi tebakiirirwa ku Town Council wadde ku lukiiko lwa Disitulikiti , naye na beetaba mu kulonda okw’ababaka ba Palamenti n’okwa Pulezidenti.
BOMBO N’AMAGYE
Okutwalira awamu Bombo ebadde nkambi y’amagye okuva mu 1895 ,Capt Lugard bwe yassaayo enkambi y’amagye ga Uganda Rifles , mu kiseera ekyo eryali eggye lya gavumenti y’amatwale.
Mu mwaka 1939 abafuzi b’amatwale enkambi baagiggya e Bombo ne bagizza e Jinja , olwo ekibuga Bombo ne kimalira ddala ebbanga lya myaka 32 nga kya bantu babulijjo.
Kyokka wano jjuuzi mu 1971 , Idi Amin enkambi yagikomyawo e Bombo, era wano okuddirira kw’ebibuga Bombo we kwatandikira.
Amin okuzza amagye mu Bombo , kyavaako ekibuga okutwalibwako ekitundu kyakyo omwali muteereddwa eby’enkulaakulana ebitali bimu, gamba nga eddwaaliro, ekisaawe ky’omupiira, amazzi aga payipu ,byonna ebyadda mu mikono gy’amagye.
Ate olw’okuba enkambi yakubibwa mu kibuga wakati , kyavaako ekibuga okusalwamu ebiwayi bibiri nga biri ebbali n’ebbali w’enkambi. Kino kivuddeko emirimu okusannyalala mu kitundu ekimu , ekimanyiddwa nga Bombo omukadde.
Abantu b’e Bombo era bakoseddwa nnyo buli lwe wabaawo enkyukakyuka mu Gavumenti, naddala mu 1979 Amin lwe yamaamulwako. Amayumba gaabwe gaabambulwako amabaati, amalala ne gakubwa bbomu.
BOMBO N’OBUTONDE
Mu 1897, abaserikale Abanubbi beekumamu ogutaaka ne bajeemera bakama baabwe abafuzi b’amatwale, era kino kyawaliriza abafuzi b’amatwale okuleeta abajaasi okuva mu Buyindi.
Era ng’abajaasi Abayindi bamaze okugolola Abanubbi ettumba, bangi baasigala mu Bombo, ne batandika okusuubula ng’era be baasooka okuggulawo amaduuka e Bombo.
Oluvannyuma Abanubbi n’amawanga amalala nabo baatandika okuggulawo amaduuka mu Bombo, naddala mu myaka gy’ataano Abaddugavu we baaterawo boyikooti ku maduuka g’Abayindi.
Ekibuga Bombo kyatandika okukulira ku misinde egya yiriyiri ,ng’era gavumenti ya Buganda oluvannyuma yakubayo ekitebe kya East Buganda District,mu kiseera ekyo eyatwalanga: Luweero, Nakaseke, Nakasongola, ne Mukono.
Amin okukomyawo ekitebe ky’amagye e Bombo n’okugoba Abayindi byakosa nnyo enkulaakulana y’ekibuga Bombo. Bizinensi n’obukolero obutono Abayindi bye baali batandiseewo ,byonna byagwa.
Ebizimbe , amalwaliro, enguudo, ebisaawe, amazzi ga payipu ebyazimbibwa gavumenti ya Kabaka byonna amagye gaabisibira mu sseng’enge, tebikyakozesebwa bantu ba bulijjo.


text:
Kampala
Omwala gw’e Nakivubo mugendamu buli bujama ekivuddeko omutindio gw’amazzi mu nnyanja Nalubaale okugwa.
Bya MUWANDIISI WAFFE
ENKUBA etandise okutonnya mu Kampala, naye mu kifo ky’okusanyuka, abatuuze mu Yoka zooni mu muluka gw’e Bukasa mu Makindye bo bali mu kutya, anti bw’ataabe kkolera biyinza okuba ebirwadde ebirala bye banaafuna nga biva ku kwanjaala kw’omwala gw’e Nakivubo oguyita mun kitundu kyabwe!
Ekibi nti abatuuze bano bamaze ebbanga ddene nga beekubira enduulu mu KCCA n’abakuklebeze abalala okubaawo kye bakolawo ku mwala guno era ssentebe waabwe Fred Mwesige agamba nti bangi ku batuuze enkuba bw’etandika okutonnya badduka mu maka gaabwe ne bafuna we beewogomako okutuusa ekyosi lwe kiyita!
Zooni eno eri ku njegooyego za Bugolobi- Muyenga, ze mayiro ssatu zokka okuva mu kibuga wakati. Baazimba mu lutobazzi, naye toyinza kubanenya kuba abantu bangi mu Kampala bwe bakoze.
Enkuba bw’etonnya kasasiro omungi abantu gwe basuula mu mwala gw’e Nakivubo azibikira omwala, amazzi ne gabulwa ekkubo erigatuusa mu nnyanja Nalubaale. Ekiddirira kwe kuwaguza ne gayingiorira amaka g’abantu olwo ne nkulabira embaga!
Kiryose nti okuddaabiriza omwala gw’e Nakivubo kutandika essaawa yonna okusinziira ku meeya w’e Makindye Dr. Ian Clerk. Mu December wa 2011, KCCA yafuna obuwumbi bwa ssente 20 okuva mu bbanka y’ensi yonna okuddaabiriza omwala guno, abakugu gwe baazuula nti ye kanaaluzaala w’ebizibu ebisinga obungi mu Kampala.
Kkolera, endwadde z’ekiddukano n’ebizibu ebirala bingi ebivudde mu kusaanyaawo obutonde bw’ensi ku mwala guno byesibye ku Bannakampala.
Loodi Meeya Erias Lukwago agamba nti omwala guno gwakugaziya, ekimu ku bijja okugonjoola ekizibu ky’amazzi aganjaala mu Kampala.
Okugugaziya kwakutandikira Kawaala, Namungoona, Bwaise, okuyita e Luzira, omulimu ogunaakolebwa mu myezi 18.
OBUVEERA, OBUCUPA BW’AMAZZI N’ETTAKA
Omwala gw’e Nakivubo guyonsa Bannakampala bangi! Abalina buwooteeri mu bubuga, obutale n’ebifo gye guyita omwo mwe basena amazzi ge bakozesa okufumba emmere n’okwoza ebintu!
Abooza mmotoka ne pikipiki, abazimbi n’abakuba bbulooka amazzi gaagwo ge bakozesa. Kyokka gye bakomye okugukozesa ate gye bakomye okugwonoona nga basuulamuobucupa bw’amazzi, obuveera ne kasasiro omulala ekireese endwadde lutotto.
Tekyewuunyisa nti buli nkuba bw’etonnya, kkolera asinga kutta Bannakampala okusinga Bannayuganda abalala bonna kubanga amazzi gaabwe majama nnyo.
Mw. Paddy Twesigye, maneja mu kitongole ky’amazzi ne kazambi (NWSC) agamba nti abantu bwe boonoonye obutonde okwetooloola omwala gw’e Nakivubo ne kivaako okukosa amazzi ku nnyanja Nalubaale kuba awo ekitongole kye kyetaaga ssente nnyingi okulongoosa amazzi okusinga bwe kyandibadde.
Omwala guno gutandikira Makerere, ne guyita mu Kivvulu gye basima kaabuyonjo ennyimpi ennyo ng’enkuba bw’etonnya empitambi eggweera mu gwo! Guyita mu butale nga busatu, mu kibangirizi ky’amakolero olwo ne guyiwa e Luzira ku Murchison bay.
John Katarikawe, ow’e Luzira agamba nti emidumu egitwala kazambi egisinga mukadde, kale bwe gyabika enkuba n’etonnya, kazambi asinga gw’olaba mu Kampala akulugguka n’aggweera mu mwala gw’e Nakivubo ne mu nnyanja Nalubaale.
Omwala guno guliko kiromita 12, n’obugga obulala obuguliikiriza e Nakulabye, Kittante n’e Lugogo bwonna bukwatiddwa bubi.
Amakolero agakola ssabbuuni ne butto; lufula n’amakolero amalala kasasiro waabwe yenna aggweera mu mwala guno.
E Luzira kasasiro ava mu kkomera bamusuula mu mwala guno, kale olwo Bannakampala lwaki tebaalwale!
Ekibi nti n’abategekera ekibuga tebafaayo nnyo ku mwala guno. Mu 2007 abakungu mu KCC baali bakoze entegeka ekkiriza abagagga okuzimba ku mwala guno, wabula ekitongole kya NEMA kye kyayamba ne kibakomako!
E Namuwongo mu zooni ya Kannyogoga, ssentebe waabwe Emmanuel Masengere agamba nti kiba kyebonere singa enkuba etonnya empitambi n’eteggweera mu mayumba gaabwe ng’eva mu mwala gw’e Nakivubo.
Wabula bo abagezigezi mu mwala guno mwe balonda obucupa bwe batunda ne beefunira ku ssente.


text:
kampala
Kalidinaali Emmanuel Kiwanuka Nsubuga
Bya JULIET LUKWAGO
OLWALEERO nga April 20 lwe giweze emyaka 21 bukya Kalidinaali Emmanuel Nsubuga afa. Kaalidinaali Nsubuga yafiira mu ddwaaliro e Cologne mu Girimaani nga April 20 1991.
Yafa bulwadde bwa kookolo w'amagumba! Wabula mu bannaddiini abasinze okuleka omukululo mu Uganda ne Kalidinaali Nsubuga toyinza kumubuusa maaso, era nga tujaguza emyaka 50 egy'ameefuga, bangi tujja kumujjukirako okulwanirira emirembe, okuyamba abateesobola n'okuzza ku mulembe enjigiriza y'eddiini.
Msgr. Charles Kimbowa mu kitabo kye “Emmanuel Cardinal Nsubuga still lives with us” alaga nti Kalidinaali Nsubuga mu mwoyo gw’okulumirirwa emirembe mu Uganda yasaba Paapa olukusa mu 1985, n'amukkiriza okugenda e Nairobi yeetabe mu lukiiko olw’okuzzaawo emirembe mu ggwanga.
Olukung'aana luno lwali wakati wa Gen. Tito Okello Lutwa eyali awambye gavumenti ya Obote n’abayeekera ba NRA.
OKUGATTA EGGWANGA
Kalidinaali Nsubuga lyali ddooboozi ly'abatalina bwogerero mu Uganda. Yanenyanga lunye Pulezidenti Idi Amin ne Obote bwe baakozesanga obubi obuyinza era nga muwi wa magezi ku intu eby'enjawulo.
Wadde yali mukulembeze wa nzikiriza emu naye yalina emikwano mu nzikiriza zonna. Ajjukirwako okunenya Obote olw'ettemu eryali lisusse e Luweero n'ebitundu by'eggwanga ebirala, Obote amale amuddemu nti bannaddiini bakole ogwabwe ne bannabyabufuzi nabo bakole gwe bamanyi!
Mu lutalo olwaleeta NRM mu buyinza, Kalidinaali Nsubuga yalwanirira abantu obutattibwa abamu n'abasengulanga okuva mu bifo by'entalo.
Kino Gavumenti ya Obote yakirowooza kuba nti yali akolagana n'abayeekera. Mu Gavumenti zombi, eya Amin ne Obote, Kalidinaali Nsubuga yakyalinga abasibe e Luzira ne mu makomera amalala olw’ebyobufuzi. Yabanga ddoboozi lyabwe eri omukulembeze eyabangawo bawozesebwe oba bayimbulwe awatali bukwakkulizo.
Yakulaakulanya ebyenjigiriza
BASILICA y'e Namugongo yatandika okuzimbibwa mu 1967 n'eggwanga mu 1975 naye Kalidinaali Nsubuga ye yaleeta ekirowoozo ky'okugizimba.
Amasomero bwe gaggalwa olw’olutalo mu 1984 ate ng'abayizi mu masomero agamu tebalina ngeri gye bava ku masomero gano, Kalidinaali Nsubuga yakolagana n’ekitongole kya Red Cross n'akung'aanya abayizi mu mattendekero ag’enjawulo era n'ababudamya.
"Newankubadde baamulabulanga obuteesolossa mu bitundu ebyo ebyali tebikyasobola kutuukibwamu olw’olutalo naye ye yabategeezanga nti okuleka abaana okubonaabona waakiri okufiira ku mulimu," Msgr Kimbowa bw'agamba mu kitabo kye.
Kalidanaali Nsubuga yasaba bannaddiini n’ababiikira mu bifo byonna okubudamya ababundabunda n’ababonyaabonyezebwa abaserikale ba Gavumenti ya Obote mu August wa 1985.
Kalidinaali Nsubuga yafuniranga abantu entandikwa n’okubakubiriza okukola okusobola okweggya mu bwavu.
Abantu bangi beebuuza, singa kalidinaali Nsubuga akyaliwo, kiki kye yandyogedde ku bikolwa eby'obutujju ebigenda mu maaso? Ttiyagaasi, ekibbattaka, obutayimbwa obucaase n'okutulugunya abantu mu ngeri ez'enjawulo yandibyogeddeko atya?
Yakyawa bannanfuusi
KALIDINAALI Nsubuga yali mukulembeze eyakyawa bannabyabufuzi bannanfuusi abasuubiza ensi n'eggulu kyokka ne batatuukiriza nga bamaze okulondebwa ku bukulembeze.
Yaleka azimbwe amasomero omuli Seminario ya St. Mbaaga e Ggaba, ekifo ekirabirirwamu abakadde n’abaana abatalina mwasirizi e Nalukolongo ekyatuumibwa Mapeera Bakateeyamba Home.
Kalidinaali Nsubuga ye yatandika ekibiina kya bannaddiini aba Good Samaritan Sisters e Nalukolongo kye yatandika mu 1978, abalabirira abakadde, ekibiina kya ba Bulaaza abamansi e Kisubi.
Yazaalibwa nga 4, November, 1914, ku kyalon Kisule-Mityana, olwo ngan likyali ssaza lya Kampala (kati Kiyinda-Mityana). Bazadde be baali Felix Nsubuga ne Estella Nsubuga.
Bwe yazeza emyaka omukaaga, Nsubuga yatwalibwa eri nnyina omuto e Bukuumi gye yakulira n’okusomera ebibiina ebyasooka era gye yava okugenda mu Seminario e Bukalasa nga 14, August, 1930.
Eno gye yasinkanira mukwano gwe Fr. Joseph Kyeyune kati abeera mu kigo e Lubaga. Kalidinaali Nsubuga yafuna obusaserdooti mu 1946 muLutikko e Lubaga.


text:
Oba oyinza okulonda ng’okozesa omukutu gwa yintanenti. Wandiikamu ekigambo Hipo.com oggulewo peegi. Ojja kulaba ekigambo PAM Awards ekikooneko kikuleetere olukalala lw’abayimbi n’ennyimba abavuganya. Kyokka Salim yagambye nti omuntu okukozesa omukutu gwa yintanenti oteekwa okuba ng’olina akawunti ya Face book.
Olina okulonda omulundi gumu gwokka. Ssentebe w’akakiiko akategesi k’empaka zino, Mw. Isaac Mulindwa yagambye nti empaka ez’akamalirizo zigenda kubeera Lugogo Cricket Oval nga November 5,2011.
Yagambye nti bamalirizza okunoonya abayimbi oluvannyuma lw’okutegeka ebivvulu e Ggulu, Lira, Jinja, Mukono, Mbarara n’e Masaka.


text:
“Bwe twakimanya nti Kabaka asazeewo okutwala Sylvia twasanyuka era ne tufuna ettutumu.
Emikolo gytandika na Kabaka kutwala Nabagereka e Bbanda okumulaga abeng’anda ze. Ebyo bwe byaggwa, eyali Katikkiro Mulwanyammuli Ssemwogerere yakulembera baminista ba Kabaka wamu n’abenganda ne bagenda ewa kitaawe wa Nabagereka okwanjulwa.
Gino emikolo gyaliko abantu batono nnyo era baali ba kaadi bokka,†Mw. Ssebuggwawo bwe yategeezezza nga tuli mu maka ge e Nkumba.
Yagasseeko nti ekyaddirira kwali kutegeka kasiki era abagenyi tebaali ba kkaadi. “Akasiki kaali kalungi era Nkumba yenna yawuuma. Nzijukira kkampuni ezikola omwenge gattako eza sooda zaaleeta wano loole z’ebyokunywa abantu ne basula nga banywa ne bibalemerawo.
Ng’oggyeeko okunywa n’okulya abantu ne batuuka n’okusindisa ebigere, n’abeng’ambo tebaabulawo. Waliwo n’abaabungeesa eng’ambo nti embaga tegenda kubaayo ate abalala ne bagamba nti  tubammye omwenge sso nga bo bennyini be gwalemerawo.
Kuno abalala kwe baagatta okubisala nti ekiteeteeyi ky’embaga eky’omugole bakibbye. Kwe kugamba nga buli omu ky’asanga ky’ayogera!
Wadde bino byonna byaliwo, sigenda kwerabira ssanyu, kitiibwa n’okwagala ebyatuweebwa olwa muzzukulu wange.
Abamawulire waliwo ekiseera lwe baatumalako emirembe kubanga baatuuka n’okutubuuza emmere gye twamuwa asobole okufuuka Nabagereka.
Njagala okwagaliza muzzukulu wange Nabagereka ne Ssaabasajja okujaguza okulungi. Kabaka awangaaleâ€.


text:
Buganda
Katikkiro wa Buganda Ying. J.B Walusimbi
Bya Benjamin Ssebaggala
OMUWABUZI wa Pulezidenti ku nsonga za Buaganda, Robert Ssebunnya za Buganda agambye nti waliwo essuubi Buganda okufuna by’ebadde ebanja kubanga akakiiko akakiiko akassiddaawo akalinamu essuubi lyamaanyi.
Yeebazizza Ssaabasajja Ronald Muwenda Mutebi II okuddamu okuwa Katikkiro Walusimbi, Ddamula n’agamba nti ensonga azikutte na bukkakkamu era n’Olukiiko ensonga luzirambise bulungi.
Yayongeddeko nti ekibadde kiremesezza ensonga za Buganda bwe bwannalukalala obubadde mu bantu abamu n’asaba Ssaabasajja ayongere okulung’amya obukkakkamu obuli mu Buganda esobole okutuuka ku biruubirirwa byayo.
Bino yabyogedde azze mu ofiisi za Bukedde okwebaza Ssaabasajja okulengerera ewala n’alonda olukiiko olulambika ensonga n’agamba nti okuteesa obulungi kiwagira ensonga ne batawa bukwakkulizo bulemesa mirimu kugenda mu maaso.
Yannyonnyodde nti omuntu pulezidenti gwe yakwasa ensonga za Buganda, Omumyuka we, Edward Ssekandi Buganda emuli ku mutima era alwaniridde ensonga eziwerako ekiwa essuubi nti ne ku luno Buganda teyinza kuviirayo awo.
Yagambye nti gye buvuddeko yasisinkanye Abamooli, Abanyala n’Abaluuli nga bakkiriza nti bali wansi wa bukulembeze bwa Ssaabasajja wabula nga basaba bakkirizibwe basigaze eby’obuwangwa bwabwe nga Kkooki bwe yaweebwa omwagaanya okukuza eby’obuwangwa byayo.


text:
Kampala
Nince Henry ne Jojo mu kivvulu.
BWE baalabye babammye obuzindaalo okuyimba mu ndongo, ne basalawo ebiseera byabwe ne ssente za tulansipooti eyabaleese obutabafa busa.
Kye baakoze, kwe kutaayiza ebimu ku byana ebyabadde mu ndongo ne batandika okubitokota. Abamu emboozi yagwiridde ddala amakerenda ne bawaanyisiganya ennamba z’essimu ate abalala tetwategedde gye baabulidde n’ebyana bino ebyabadde bipise amabeere n’ebirala nga bisuddemu obuwale obukoma waggulu mu bisambi!
Eno y’embeera eyabadde mu ndongo eyategekeddwa mu luguudo wakati mu kibangirizi ky’amakolero ku Lwomukaaga oluwedde.
Abamu ku bayimbi abato abataafunye mukisa kukwata ku mayiki ne basalawo waakiro baliise ku maaso n’okunyumyamu n’ebyana mwabaddemu Nince Herny (nnakinku mu kuwandiika ennyimba), Ronnie (omuzinyi wa Sitamina), Fadaman, MC Fish, Woodz, SK Alpha n’abalala. Kyokka abamu bwe beegayiridde ennyo abategesi, ne babakkiriza nabo ne bayimba.


text:
Asiika obulamu
Abayizi b’e Makerere nga bagogola omwala ku Kaleerwe.
Bya Edward Ssserinya
EGGULO ensi yonna lwe yakuzizza olunaku lw’omusujja ogw’ensiri, n’omulamwa ogugamba nti: ‘Okukuuma omutindo gw’ebyobulamu ogutuukiddwaako n’okutaasa obulamu: Lwanyisa omusujja gw’ensiri”
Wadde nga guli gutyo, omusujja gw’ensiri gukyali gwa bulabe wano mu Uganda era buli lunaku gutta abantu abasoba mu 320. Mu baana abaana abali wansi w’emyaka etaano n’abakyala abeembuto be basingamu, okusinziira ku ministule y’ebyobulamu.
Okumanya omusujja guno gwa bulabe, mu nsi ezeetoolodde eddungu lya Sahara buli sikonda 40 zitta omuntu omu. Era mu Uganda bwe bulwadde obusinga okutta abantu.
Omusujja gw’ensiri kye kki?
Dr. Steven Mukasa, owa St. Vincent Hospital e Mengo agamba nti omusujja guno guleetebwa akawuka akatambuzibwa ensiri enkazi.
Oluvannyuma lw’ensiri okukuluma kikutwalira ennaku eziri wakati w’ebbiri ne 14 okufuna obubonero bw’omusujja.
Obubonero kw’olabira omusujja
1. Obulumi mu nnyingo.
2. Omutwe okukulumirira.
3. Okutuuyaanirira.
4. Okuwulira olusujjasujja.
5. Okuwulira kammunguluze.
Dr. Mukasa agamba nti, singa olwawo okugujjanjaba otandika okufuna obubonero buno:
1. Okulumwa olubuto n’ekiddako kuddukana.
2. Okuggwaamu amazzi.
3. Okusesema n’obutayagala kulya.
Ekireeta ensiri n’omusujja
1. Obutasaawa nsiko okumpi n’amaka gaffe, ensiri ne zitandika okwaluliramu.
2. Ebidiba ebiri okumpi n’ennyumba oba amazzi okwanjaala ne galegama nakyo kivaako ensiri.
3. Obutasula mu katimba.
4. Okulwawo okuggalawo ennyumba, enzigi n’amadirisa.
Lwaki gusinga mu baana n’abeembuto?
Dr. Mukasa agamba, abaana abato n’abakyala abeembuto, emibiri gyabwe giba minafu nnyo okulwanyisa omusujja guno.
Okugulwanyisa
1. Okukuuma empya nga temuli muddo.
2. Abasula okumpi n’emyala okugiyiwamu woyiro omukadde okutangira ensiri okuzaala.
3. Okufaayo okugenda mu ddwaaliro ne bakuggyako omusaayi n’oluvannyuma n’ojjanjabibwa.
4. Okwera amazzi agalegama mu mpya zaffe.
5. Okuggalawo amangu ennyumba.
6. Okusula mu katimba, okunyookeza ensiri n’obukomera.


text:
Kampala
Bya Ali Kizza
OMUKYALA n’omuwala afaayo okunyuma tateekeddwa kusuulirira musipi.
Edda emisipi gyesibibwanga kunyweza lugoye ku mubiri, wabula ensangi zino gwafuuka musono ogunyumira kumpi ku buli lugoye.
Leihal Nakyagaba atunda engoye z’abakazi ku Zaina Centre mu Kampala agamba nti ebika by’emisipi bingi nga byambalwa ku ngoye ez’enjawulo.
Waliwo egisibibwa ku buteeteeyi obumpi. Gino giyitibwa ‘dressy belt’. Buba butonotono nga buli mu langi efaanagana n’ey’olugoye. Buno bunyuma bw’oba ogenda ku kabaga oba omukolo omulala. Gitera kukolebwa mu ‘leather’ (soma leza).
Ekika ekirala gy’egyo gy’osobola okukyusa eky’oku ngulu n’okissa munda, (reversible belts). Gino osobola okukyusa ekyuma ky’omu maaso okusinziira ku ky’ogenda okwambalirako. Gijjira mu langi ne sitayiro za njawulo.
Omuwala ng'asbye omusipi omunene.
Waliwo ‘casual belts’, oba giyite egirya kaasi. Gino gisibibwa ku jjiini. Tegiba minene nnyo, era tegiboola kikula kya muntu.
Egy’akajegere (sash oba chain belts). Gino ginyuma nnyo singa ogusiba mu kiseera nga tewandyagadde kusiba musipi naye ng’oyagala by’oyambadde oyongerezeeko ekinaakwongera okunyuma.
Bagikola mu misono egy’enjawulo nga omutima, ekimuli, emmunyeenye oba ekintu kyonna. Ginyumira nnyo ku buteeteeyi obulya ppate naddala mu langi enzirugavu.
Akasipi akatono nga kano kanyumira batonotono.
By’ogoberera ng’ogula omusipi:
Genderera ekikula kyo. Okugeza omusipi ogulina obufunda bwa yinci 1-2 tegutera kuboola.
Ow’ekiwato ekyeyawudde weewale okwesiba omunene ennyo, tojja kunyuma.
Ow’ekiwato ekitaayawula naddala abanene omusipi omunene gujja kukunyumira., kuba guyamba okunyweza olubuto ne lutayiikayiika, era ne gukuwa n’ekiwato.


text:
Bugwanjuba, Ruhaama
Bya Rwambuka Mugisha
Omusajja aludde ng’alabula omusiguze okumuviira ku mukazi, amusooberedde ng’asinda naye omukwano n’amutemaatema ebiso ebyamutuusizza ku mugo gw’entaana.
Amon Kariba ye yaweereddwa ekitanda mu ddwaaliro lya Universal Health Centre Clinic gye yatwaliddwa ng’ataawa olw’ebiwundu ebigambibwa nti byamufumitiddwa Nkwatsibwe, nnyini mukazi.
Bombi nga batuuze b’e Kibingo, Ngoma mu Disitulikiti y’e Ruhaama kigambibwa nti baludde nga bawalaggana oluvannyuma lw’eyafumise okukitegeera nti Kariba asinda omukwano ne mukaziwe Melidah era n’amulabula kyokka ng’omusiguze yeegaana.
Okubakwata yasoose kulimba mukaziwe nti agenze Kampala nga tamanyi lw’agenda kukomawo, olwo ekiro omukazi n’atemya ku musiguze eyazze mu nju ya Nkwatsibwe ne batandika okunyumiza akaboozi ku muliri bwa nnyinnimu.
Oluvannyuma Nkwatsibwe eyabadde yeekwese mu bitooke by’awaka yavuddeyo n’asamba oluggi n’abasanga mu kikolwa n’afumita muliraanwa ebiso n’amuleka ng’ataawa n’adduka.
Omukazi mu kusoberwa yakubye enduulu ab’omuliraano ne bajja era beebatutte Kariba mu ddwaaliro.
Omu ku baserikale ba poliisi abanoonyereza ku musango guno yategeezezza nti Nkwatsibwe anoonyezebwa era bw’azuulibwa waakuvunaanibwa okutwalira amateeka mu ngalo.


text:
Kampala
Abamu ku baakwatiddwa mu bikwekweto bya ‘Kifeesi Group’ mu Kibuye n’ebitundu ebirala
OBUBBI, obutemu n’obumenyi bw’amateeka obwenjawulo byeyongedde nnyo mu Kampala. Bukedde yatalaaze ebitundu ebiraanye Kampala n’ezuula ebibinja ebyenjawulo ebitigomya abantu.
Henry Sse nnyondo yagenze Makindye MAKINDYE kye kimu ku bitundu ebinokoddwaayo abakulira ebyokwerinda ng’ebisinga okubaamu obubinja bw'abamenyi b'amateeka eno gye bava okusaasaanira ebitundu bya Kampala ebyenjawulo.
Akulira ekitongole eky'enkolagana ya poliisi n'omuntu wa bulijjo mu Kampala Metropolitan, (ASP) Anatori Muleterwa, yasinzidde mu kkanso e Makindye eyatudde e Buziga Country Resort n'ategeeza ebyo.
Kkanso mwe yayogeredde, yabadde ekubirizibwa meeya wa Makindye, Dr. Ian Clarke ‘Busuulwa’. Muleterwa yamenye akabinja k'abavubuka akayitibwa “Kifeesi Group” akatigomezza ennyo abatuuze b'e Kibuye omuli ebitundu bino: Kanaakulya, Nkere, Nabisaalu, West Zooni e Nsambya, Katwe n'ebitundu ebirala.
Akabinja akalala kayitibwa “Kakolwa” nga kano kasinziira mu Katwe-Kinyoro olwo abavubuka abakalimu ne balyoka basaasaanira ebitundu by'e Makindye n'ebya Kampala. Kano akabinja, Muleterwa yategeezezza nti kakulirwa omuvubuka ayitibwa ‘Magulu’ ng'ebiseera ebimu akasibira ku Luwum Street mu Kampala.
Mu Ttaawo Zooni okuliraana oluguudo lwa Queens Way, mulimu akabinja ke yagambye nti bakyakanoonyerezaako okumanya erinnya ettuufu lye beeyita kyokka nga kakulirwa omuvubuka Yusuf. Ogatteko n'akabinja akasinziira ku Madirisa ku luguudo olwambuka e Makindye nga kakulirwa Kateregga.
Ssaako omuvubuka ow'omutawaana ayitibwa Sobi n'ayitibwa Rogers Mugisha eyabadde akwatiddwa mu kikwekweto ekyakoleddwa ku DAIDO Wonders ne yeemulula n'adduka.
N'agamba nti ekisinga okwewuunyisa ku bubinja buno bwonna, bulimu abavubuka abato abali wakati w'emyaka 15 ne 30. Bano bakuba obutayimbwa, banyoola abantu ensingo, basikambula amasimu, ensawo n’ebirala.
Muleterwa yakubirizza Bannamakindye ne Bannakampala buli omu okufaayo ku byokwerinda obutabirekera baserikale bokka. DPC wa poliisi y'e Katwe (ASP) Richard Ecega yagambye nti olutalo lw'okulwanyisa obubinja buno lwatandika dda era ababukulira babalinnya kagere.


text:
Kampala
Abamu ku batuuze nga bali mu kusiba ssente ku mipiira (bbetingi).
ANGELINA Nabulya, 60, eyakazibwako erya Jjajja Nnaalongo agamba nti amaze emyaka 25 ‘Ku Ttaano’ era y’omu ku baasooka okuzimbayo amayumba.
Wabula agamu ku mayumba ge gaafuuka bifulukwa olw’amazzi okwanjaliramu ng’enkuba etonnye, abapangisa ne baddukamu.
“ Mu kitundu kino wadde nga waaliwo amazzi olw’okuba mu lutobazi, okuzimbawo tekyabanga kizibu ate n’amazzi nga tegayingira mayumba. Wabula abantu bwe basusse okuzimbayo olwo omwala omunene ogwali guva mu Kampala nga guyitira Kibuye, Ndeeba, Nalukolongo gwatuuka ekiseera nga bagufunzizza ate n’emyala emirala ne bagizimbako kati amazzi gawagaanyiza mu mayumba gaffe.
Kati okuzimba osooka kuyiwa ttaka ennyumba n’etumbiira, kino kireese amayumba gaffe agaasooka kubeera ng’agabulira mu ttaka. Tuli ku buzibu nze n’abaana bange abamu bafudde. Nsaba Gavumenti empe obuyambi, ekitundu kye tulimu kizibu nakyo ekitukolere.” Nnalongo bwe yategeezezza nga bw’ayita abaana abaabadde mu kitundu kino bajje yeekubye nabo ekifaananyi kubanga bonna abalaba nga bazzukulu be.
Egimu ku mirimu emirala egiriyo mwe muli; okutema ebitoogo ne bakolamu empapula. Martin Mutebi eyasangiddwa ng’ayanise ebitoogo yategeezezza nti bwe babitema ne bikala ne babisa mu kuuma akabikunya ne bifuuka ng’obuwunga.
Wano we babiguliza abakolamu ebitabo nga kkiro ya 4,000/-.Wabula atya olw’abantu abazimba mu kitoogo kino amayumba b’agamba nti banaatera okukimalawo ng’ate bo mwe baggya ssente.
Waliyo bbeekeeri z’emigaati n’abakolerayo ebindaazi nga be nasanze mu bbeekeeri y’ebindaazi eyitibwa Lucky Star.
Wano nagaaniddwa okukuba ebifaananyi era bantutte ntyagi nga bagamba nti ekkolero lyabwe terikubwa bifaananyi kubataanuulira ntalo.
“Ku Ttaano’ abasinga bakolerayo bukolezi tebasulayo olw’embeera enzibu naddala eya mukoka ng’enkuba etonnye.
Amayumba gaayo gava ku 20,000/-omuzigo ate eza ‘daabo’ ezimu ziri ku 40,000/- kyokka waliyo ne ze bakuweera obwereere n’otozisulamu kubanga amazzi gayinza okukutwala ekiro.


text:
Akeezimbira
Ono yazimbisa luuva n’obumooli obw’ebbumba.
Bya Hasifah Naava
Ensi bw’efuuse ey’okuvuganya, kati kumpi buli kimu kirina ekikivuganya. Tunuulira obumooli.
Bumaze ebbanga ddene nga tewali azimba kizimbe n’atabukozesa naye kati luuva ezikolerwa ku madirisa n’enzigi zibuvuganya era kati otandise okulaba ebizimbe ebitalina bumooli nga birina luuva zokka.
Ebyafaayo by’obumooli bivudde wala, okuva ku bituli bajjajjaffe bye baalekanga mu busiisira okuyisa empewo, okudda ku butimba bwe baateekanga waggulu w’amadirisa n’ezigi, okutuuka ku bumooli nga bwe tubumanyi leero. Obutimba bwayulikanga nga buli kiseera kikwetaagisa okussaamu obulala. Omulembe bwe gwagenda gukyuka, abookya amatoffaali baayiiya obumooli nga n’ekisinga okusikiriza abantu okubukozesa bugya mu nsawo y’omuntu waabulijjo anti buli kamu kali ku 500/-.
Yinginiya Charles Ssegawa owa Ssegawa Re- Construction company agamba nti luuva zino ezikolerwa ku nzigi n’amadirisa ezitandise okusikira obumooli okuzikozesa kiva ku akukubidde pulaani gy’ogenda kuzimba era abamu babeera babwagala naye nga pulaani y’ennyumba tebasobozesa kubussaako.
Ekirala luuva zeetaaga ennyumba nga mpanvu bulungi era bw’oba osazeewo kuzikozesa zokka kikukakatako okuzissa ku buli ddirisa ly’oteeka ku nnyumba.
Luuva zeetaaga okubeera engazi obulungi era zitandikira ku fuuti nnya n’okwambuka waggulu wabula ate bwe ziba engazi okusingawo ddala nakyo kirungi naye oba olina okuteekako akatimba munda akaziyiza ensiri.
Oli bwabeera nga akozesezza luuva enfunda kibeera kirungi amadirisa ne gasiiba ng’agaggudde empewo embi efulume n’ennungi eyingire.
Wabula nga yadde abantu bangi ensangi zino bettanidde nnyo luuva, balina okukimanya nti ekika kino tekiyingiza bulungi mpewo naddala mu nnyumba nga musulamu abantu bangi.Bw’oba ng’ennyumba gy’ozimba yaakubeeramu abantu bangi ate ng’oyagala ne luuva kitegeeza nti olina okugattako n’obumooli buli bwe tumanyidde obw’ebbumba ekizimbe ne kiyingiza empewo emala.
Tekikkirizibwa mu mateeka g’ebyobulamu muntu yenna kuzimba nnyumba n’atateerako ddala Kamooli n’akamu era abeebyobulamu bwe bakugwikiriza ennyumba bayinza n’okugimenyawo kubanga eba ya bulabe eri abagisulamu olw’obutafuna mpewo ebamala.
Amagezi ge mpa abazimba ennyumba obutasuulirira bumooli bwaffe buno obw’ebbumba, ne bw’aba ayagadde luuva ne buno ateekeko waakiri emiryango bubiri n’emabega bubiri kubanga bulungi nnyo mu kuyingiza empewo okusinga luuva.


text:
Kampala
Entaana eza sseminti ze ziri ku mulembe.
Bya EDWARD SSERINNYA NE CATHRINE LUTWAMA
ENZIIKA kati eri mu ggwanga ya kukozesa sseminti, nkokoto na mayinja, era abaziika mu ttaka n'embugo babalibwa ng'abaavu lunkupe!
Era kati gulinga omusono, abantu okutuuka ku mufu ne basonda ez'ebbaati, sseminti n'amayinja naye nga tujaguza emyaka 50 egy'ameefuga kikyetaagisa okuziika abafu mu sseminti?
Mu January wa 2006, akakiiko ka Disitulikiti y'e Bushenyi akavunaanyizibwa ku bugagga obukusike, kaasaba olukiiko lwa
Disitulikiti okuwera abantu okuziika mu sseminti.
Akwanaganya emirimu gy'akakiiko kano, Cyril Mugyenyi yategeeza nti entaana eza sseminti tezoonoonye butonde bwa nsi bitooke bye bigwa. "Ettaka lye twanditegeredde abaana n'abazzukulu tulyonoonera mu sseminti," Mugyenyi bw'agamba.
Ssentebe wa LC III owa Kakoba Divizoni mu kibuga ky'e Mbarara, Rashid Abdul Mukasa awa amagezi nti kino ky'ekiseera okussaawo entegeka nga buli Divizoni erina ekifo eky'enkalakkalira mwe baziika abafu. Ekibuga ky'e Mbarara kirimu Divizoni ssatu - Nyamitanga, Kamukuzi ne Kakoba.
SIRIIMU YEEYONGEDDE OKUTTA BANNAYUGANDA
"Abantu bangi bafudde siriimu n'ebirwadde ebirala, naye buli maka bwe ganaabaamu entaana eza sseminti, mu myaka 20 oba 30 tetujja kuba na ttaka baana lye banaasikira," Mukasa bw'agamba.
Abakugu bawa amagezi nti, tudde mu nkola y'okuziika mu mbugo oba engoye, ebiggya tuleme kubikozesa sseminti olwo lwe tujja okukuuma obutonde bw'ensi.
Abalala bagamba nti omuntu bw'aba aba takyadda, tewali nsonga lwaki abafu tetubookya ne balema kututwalako ttaka.
Prossy Nakidde, omuyizi w'ebyobutonde mu yunivasite e Makerere agamba nti, sseminti n'enkokoto tebivunda, kitegeeza nti w'obiteeka waba wafudde.
Buli lwe bazimba entaana, baba bazibikira obutuli, ebiwuka ebigimusa ettaka biba tebirina we bisizza ekivaamu nga bifa. Kino kiraga nti oba obikendeezezzaako, ekivaamu obugimu mu ttaka kufa.
Lipoota y'ekitongole kya Gavumenti ekikola ku by'emb-alirira (Uganda Bureau Of Statistics) eya 2010 eraga nti okutuuka mu 2017, Bannayuganda 3,900,000 bajja kuba bafudde.
Lipoota yasinziira ku bungi bw'abantu abafa buli mwaka, n'eraga nti singa bonna baziikibwa mu sseminti entaana zaabwe zijja kubeera ku taka lya yiika 2,000!
Ekibi nti embeera nga bw'eri kati, tewali amanyi entaana za sseminti mmeka eziri mu Uganda. Wabula ekimanyiddwa kiri nti mu bibuga ettaka bwe likendedde ne lirinnya n'ebbeeyi, abantu batandise okusengula ebiggya byabwe nga babitwala mu byalo.
Kyokka ne mu byalo gye babitwala nayo abantu beeyongedde obungi, ekitegeeza nti nayo wajja kutuuka ekiseera nga tewakyali ttaka lya kwonoona.
Enkola y'okuziika mu sseminti yaleetebwa Baminsane mu kyasa ekya 19, ekitegeeza nti si yaffe
OKUZIIKA MU SSEMINTI:
Lwaki abafu tetubookya mu kifo ky'okwonoona obutonde bw'ensi?
nzaaliranwa.
Akulira abasawo b'ekinnansi, Sylivia Namutebi (amanyiddwa nga Maama Fiina) agamba nti, "Okuziika omuntu y'embaga ye esembayo era okumuziika mu sseminti nzikiriziganya nakyo, siraba bwe kyonoona butonde bwa nsi!"
Agamba nti mu myaka gy'ensanvu okuziika abantu mu sseminti kyaliwo naye 'sirabanga ttaka bwe likyuseeko!' Namutebi agamba nti okwokya abafu tekiri mu buwangwa bwaffe n'olwekyo tekisaanye kukolebwa.
Omusumba Solomon Male ye agamba: Ku ndaba eyange gye bujja enziika ya sseminti ejja kutuleetera omutawaana, we bamaze okuziika tosobola kusimbawo kintu kyonna, awo waba wafudde.
Ettaka ligenze lirinnya bbeeyi, poloti ne bazitunda kati abantu abamu tebalina bifo bigazi mwe baziika, kino kitegeeza nti sseminti ajja kusensera ettaka alimalewo, olwo ekinaddirira tekiibe ttaka kukala!
ENGERI ENDALA
John Musoke, omutuuze e Bwaise alowooza nti Bannayuganda boonoona nnyo ettaka bwe kituuka mu kuziika abafu.
"Siraba lwaki tetuzimba amayumba aga kalina waggulu ku biggya.
Kino kitegeeza nti bw'oba ne poloti yo eya ffuuti 100 ku 100, muyinza okuzimba ekizimbe kya kalina ttaano oba okusingawo naye wansi mu besimenti nga y'eri ekiggya kyammwe. Mu ngeri eyo temwonoona ttaka.
Oba muyinza okusalawo okutereka abafu nga Bapaapa bwe babatereka, wansi mu kizimbe nga mubakazizza," bw'alowooza.
Hamidah Naluwooza ow'e Buloba agamba nti bo Abasiraamu tebaziika mu sseminti naye tekitegeeza nti abantu baabwe baba tebabaagala.
"Nze ndowooza nti twandiziisenga mu mbugo oba engoye. Kino kiyinza n'okutukubiriza okusimba emiti. Tewali nsonga lwaki tuziika mu ssanduuke ez'ebyuma era ndowooza nti Gavumenti ekozeemu obulagajjavu okussaawo enkola eneegoberererwa mu kuziika abafu," bw'agamba


text:
Gayaza
Nabijja
YAMPANGA ebirabo n’okundaga amapenzi naye nga nze si bye ndiko okutuusa lwe yayita mu mwannyinze olwo n’ampangula
omutima. Yankwanira emyezi mukaaga nga nsoma P.7 era mwe nnafunira olubuto n’emisomo we gyakoma.
Nze Prossy Nabijja 28, mbeera Kyebando ku luguudo lwe Gayaza. Natandika eby’omukwano ku myaka 15 nga mbeera Kabira mu Kyotera. Muganzi wange olwakitegeera nti nfunye olubuto n’adduka ng’atya okumusiba.
Nga wayise omwezi gumu, y’ajja ewaffe ne bazadde be ne basaba babasalire ebintu asobole okumpasa ne bazadde bange ne bakkiriza olwo ne tutandika obufumbo.
Nga mmaze okuzaala, yatandika okumbonyabonya era nga lw’anywedde omwenge enju sigisulamu anti olwo ng’ajja kunkuba okukeesa obudde. Yatandika n’okuleeta abakyala abalala mu nju ng’abategeeza nga bwe mwesibako.
Oluvannyuma nasiba omutima ne mmuviira ne nzija e Kampala gye nafuna omulimu gw’okwokya kasooli ne ggonja ku luguudo lwa Mawanda. Ku luguudo namalayo emyezi ebiri ne nfuna omusajja omulala annaazizzaako ennaku. Yansaba obufumbo ng’okwo kw’atadde n’okunkolera bizinensi nti nve ku kkubo.
Nakkiriza okumufumbirwa era kati tulina abaana babiri ate nga ne gwe nalina amuwereera. Nneebaza baze olw’okundaga omutima omusaasizi nange mmusuubizza obutamunyiiza


text:
Ebyemizannyo
ALI Feni owa URA ng'agezaako okuteebera ttimu ye bwe baabadde balemagana ne KCCA eyabakyazizza e Lugogo ku kisaawe kyayo ekipya. Baalemaganye 1-1 May 1 2012.(ekif: Silvano Kibuuka)
BYA BASASI BAFFE
KCC 1-1 URA
Simba 1-0 SC Villa
Water 2-1 Bunnamwaya
Victors 2-0 BIDCO
Hoima-Busia 1-0 Fire Masters
ANDY Ssekayombya (KCC) yataddewo likodi y’asoose okuteebera mu kisaawe kya KCC ekyagguddwaawo mu butongole e Lugogo, KCC ng’eremagana ne URA (1-1).
Mu bawagizi abasoba mu 3,000 nga bakulembeddwa Loodi Meeya Erias Lukwago, Ssekayombya yateebye mu ddakiika ya 40 nga Ali Feni tannateebera URA ey’ekyenkanyi nga gunaatera okuggwa. Omutendesi wa URA, Alex Isabirye n’omumyuka we Ibrahim Kirya baagobeddwa ku katebe lwa kwagala kuwamba buyinza bwa ddiifiri Brian Nsubuga.
URA yalemeddwa okuwanula Express ku ntikko ya liigi nga kati erina obubonero 43 mu mipiira 21 ate Express erina 44 mu mipiira 23.
MEEYA Erias Lukwago ng'alamusa abazannyi ba KCCA e Lugogo, Baalemaganye ne URA ggoolo 1-1 May 1. (ekif: Silvano Kibuuka)
E Bombo, aba Villa kata bagajambule ddiifiri Peter Kutegana lwa kutta ggoolo ya Godfrey Sembatya nti yabadde akuumye nga Simba ebakuba 1-0 (yateebeddwa Swalley Ssonko).
Ate e Luzira, ggoolo za Faisal Omar ne Joseph Bukenya zaawadde Water obuwanguzi ku Bunnamwaya (2-1). Tony Odur ye yateebedde Bunnamwaya ate munne Martin Muwanga ne bagumugobamu lwa mpisa nvundu.


text:
Kalangala
Amaniyo (wakati) ng’alaga essaati ze baabawa.
Bya ALI MAMBULE
ABASAWO b’oku byalo abaatendekebwa minisitule y’ebyobulamu e Kalangala baginaabidde mu maaso ne bagiragira egende ekime obusanduuko n’amasaati bye yabawa okweyambisa mu kuwa abaana abato eddagala lwa butatuukiriza buvunaanyizibwa bwayo.
Baategeezezza nti baabamalira ebiseera okutendekebwa mu kugaba eddagala ate minisitule n’eremererwa okubawa eddagala lye bandibadde bagaba mu byalo kyokka ng’emaze okusaasaanya omudidi gw’ensimbi ezandibadde zikola ebirala.
Omu ku basawo, Lillian Amaniyo okuva ku mwalo gw’e Kisaba mu Ggombolola y’e Kyamuswa e Kalangala yategeezezza nti abamu ku baatendekebwa baasalawo obusanduuko okubutereka.
“Kirabika minisitule yali erowooza nti ffe tetulina masaati gakwambala oba we tutereka bisumuluzo byaffe nga kwe yasinziira okutuwa obubokisi buno n’etatuweerako ddagala lya kugaba,” Amaniyo bwe yagambye.
Bino yabitegeezezza abakungu ba disitulikiti y’e Kalangala abaagenze ku mwalo guno okwekenneenya engeri emirimu gye gikolebwamu. Yagambye nti obusanduuko obwo n’amasaati byabadde bissa obulamu bw’abo abaabiweebwa mu matigga.
Agamba nti singa wavaayo omuntu omugezigezi amanyi omugaso gw’obusanduuko obwo akyayinza okulumba ababulina okubatuusaako obulabe.


text:
Kampala
Omusajja ng’asitudde omuwala ekimu ku bintu ebigumizza omukwano n’omulaga nti omufaako naddala nga muli ‘awutu’.
NZE Claire Nalubwama mbeera Mukono. Ntunda mu dduuka era nafuna omwagalwa wange eyasooka nga nkyasoma mu S.5. Bwe twalinga tudda awaka nga ggaayi ono amperekerako nankomya okumpi n’ewaffe naye ng’olumu nze muwerekera ne ndyoka nzira ewaffe.
Wabula olumu twatuukanga kiro naddala nga batutadde obudde buyise. Olunaku lwe sisobola kwerabira lwali Lwakuna mu 2009. Ggaayi ono yampita okumukyalirako ewaabwe ne tulagaana okusisinkana ku ssaawa nga 5 ez’oku makya nga bakadde bagenze ku mirimu.
Awaka baakozesanga mulyango gwa manju era nange mwe yampisa okutuuka mu ddiiro. Nasangawo mutowe ow’emyaka 5 era twalwawo nga tunyumya ng’eno bwamudeddereza yeebake.
Olwasumagiramu ne tumutwala mu kitanda kye olwo ne tudda mu ddiiro ne twegyaga. Kaali kaseera kazibu nnyo kubanga gwe gwali omulundi gwaffe ogusooka buli omu okulaba ku mubiri gwa munne n’okukola ebintu bino. Twenywegera nga bwe tweyambula mpolampola era yali anneesigamizza ku kisenge tugenda okutandika okulya ebintu, maama we n’akomawo. Nzenna natuuyana nga njagala ettaka limmire. Nayambala ekiteeteeyi kyange ne mpita ku mukadde ne nziruka ekikumi.


text:
Ebyemizannyo
Bya Hasfah Ssonko, Hussien Bukenya ne Hamid Kalanzi
Leero mu Liigi (ssaawa 10:00):
Proline - SC Villa (Nakivubo)
URA - Water (Namboole) SS9
F. Masters - Simba (Kavumba)
Hoima/Busia - Victors (Bugembe)
Mu Bell Uganda Cup:
Bunnamwaya - Police (Buikwe)
ABATENDESI Mike Mutebi (SC Villa) ne Abdallah Mubiru (Proline), omukwano bagenda kusooka kugussa ku bbali beetunulize ‘emmundu’ mu mupiira gwa liigi ya babinywera.
Mu nsiike eno eri e Nakivubo, Villa eyagala buwanguzi okuggya Proline mu kifo ekyokutaano sso nga Proline bw’ewangula, yaakuliivula Masaka LC mu kyokuna.
Omukwano gwa Mutebi ne Mubiru gumaze akabanga. Mutebi yatendekako Mubiru mu KCC FC (1996/97), n’amulonda ng’omumyuka we ng’agitendeka mu 2004, bombi baazannyirako Kibuli SS.
Ate era Mutebi bwe yali alekulira okugitendeka (Kibuli SS), yasemba Mubiru amusikire mu 2001.
Mike Mutebi omutendesi wa Villa
Ensisinkano ya Villa ne Proline tebadde nnyangu mu sizoni essatu eziyise; Mu gwaggulawo sizoni ya 2009/10, Villa yawangula 2-0, ne balemagana 2-2 mu luzannya olwokubiri kyokka Proline yakuba Villa 2-0 mu ‘Kakugulu Cup’ era okuva olwo tewali yali azzeemu kuteeba oba okuwangula munne.
“Villa ttiimu nnene ate Mutebi y’omu ku batendesi be nsinga okuwa ekitiibwa. Kino tetujja kukibuusa maaso nga tubang’anga enkya.” Mubiru bwe yayogedde ng’alinga atidde.
Ye Mutebi agamba nti omupiira guno tegwawukana ku mirala. Emipiira 12 Villa gy’ezannye wansi wa Mutebi, ewanguddeko mukaaga.
Atendeka Proline ayagala bubonero ku Villa ya munywanyi we Mutebi


text:
Kampala
OBADDE okimanyi nti ttiimu ya ‘Super’ gy'owagira erina enneeyisa yaayo ssaako emize egigifung'amyemu? OMUSASI
WAFFE akuleetedde emize gya ttiimu ezo n'enneeyisa y’abamu ku bazannyi n'awagizi baazo:
PROLINE: Bano boogerwako okuba n'olugezigezi. Abazannyi n'abakungu baayo beemanyi nti be basinga okukola ebintu mu ngeri y’ekizungu.
Okimanyi be baaleeta n'enkola y'okwambala amasuuti n'okukwata obusawo omujjira emijoozi nga bajja ku kisaawe!! Bwe bava ku kisaawe, bamanyi okugenda ku bisaawe bya basketball ne balaba.
BUNNAMWAYA
SC: Bano bannantagambwako ate beemulula. Ddiifiri bw'aba alamula omupiira gwabwe n'akola bo kye bawakanya, bonna bamulumba ng'enjuki nga balinga abagamba nti bo tebalina kulamulwa batyo.
Bangi bagamba nti kino bakikola lwa kuba ‘Balangira’ anti ttiimu ya munene! Mu 2011, abazannyi ba Bunnamwaya mukaaga: Ceasar Okhuti, Sadam Juma, Tony Odur, Hakim Ssenkumba, Owen Kasule baddukira e Vietnam kyokka ne wabookya ne bakomawo lutali luno.
Bw'obeera n'abazannyi 10 leero, tomanya b'onoobeera nabo enkya anti ogenda okuwulira nti omuzannyi gundi agenze Vietnam oba Rwanda kuzannya gwa nsimbi.
KCC: (balyazaamaanya):
Ggwe tolaba omutendesi waabwe eyagobwa olw’okuba yalwanirira abazannyi bafune emisaala gyabwe! N'abazannyi, bw'obaako gw'owola, omuwola ku lulwo. Omu ku bazannyi baabwe yadduka mu ttiimu ng'amabanja gamuli mu bulago sizoni ewedde. Kigambibwa nti kumpi buli muzannyi yali amubanja ekyamuviirako okubulwa obwekyusizo n'agenda.
URA FC (benzi): Olw'okuba abazannyi baayo bafuna ssente nnyingi, beesanga bakoze bye batandikoze. Ggwe tolaba abamu ku bo bwe batava mu bifo bisanyukirwamu. Eric Obua ng'akyali mu ttiimu eyo teyavanga mu biduula sso nga ne Dan Wagaluka, poliisi yamukuba ekiggi lwa kutabuka n'akuba mukyala we.
Mu klifaananyi, Eric Obua n'ebyana gye buvuddeko
EXPRESS (bawemuzi): Bw’otuula okumpi n’abawagizi ba Express nga ttiimu yaabwe ezannya, ogenda okuwulira ng’agagambo aganene gakuyita ku matu nga bagawereekereza abazannyi ba ttiimu gye bazannya nayo. Ate nabo bakyenyumirizaamu anti ogenda okuwulira ng’abamu beewera okumalira ekiruyi ku mutendesi oba omuwagizi gundi.
SC VILLA (bamawale ate nga ba ffujjo): Mu sizoni ya 2009/10, abazannyi ba Villa nga baduumirwa Dan Walusimbi beeddiima nga bagamba nti baali tebasasulwa.
Sizoni eyo, Villa yagimalako ng'ezannyisa abazannyi musanvu era gye byaggweera nga ttiimu eyiise. Sizoni eno, Denis Guma (kati owa Victoria University FC) ne Isaac Kirabira baakubye omutendesi waabwe, Mike Mutebi obwakapiteeni olw'okubanenyaako. Ng'oggyeeko ekyo, abawagizi ba Villa bagasseeko eky'okubeera n'effujjo nga ne wiiki ewedde baayiye omupiira gwa semi ya Bell Uganda Cup e Lugazi, URA bwe yabadde ebakulembedde ne 3-1.
VICTORS (banyoomi): Abamu ku bazannyi batendekebwa lwe baagala engeri bangi ku bo gye baava mu ttiimu ennene ne bajja nga bawedde ku mpagala. Kino bangi basinga kukissa ku kyejo nnannyini Victors, Col. Bell Tushabe ky'abakola kuba y'abakansa okuva mu ttiimu endala ekibaviirako okukola kye baagala.
UTODA (balimu ngalo): Ebiseera ebisinga bakama baabwe batera okwemulugunya ku mijoozi egibula oluusi ogenda okuwulira nti engatto za gundi zibuze. Oba ani azinyakula!
SIMBA (eggume n'emputtu bibula okubatta): Olw'okuba nti abasingabajaasi, ne bw'omuboggolera, oba omala biseera. Ebikolwa byabwe bya kijaasi nga kirabika y'emu ku nsonga eboogeza n’eggume n’obukambwe (ng’obw’abajaasi) mu Luswayiri, Bannayuganda abasinga obungi lwe batamanyi.
MBALE HEROES, IGANGA NE BOROBORO (balwanyi): We baazannyira mu 'Super', nga kizibu okumalako omupiira nga tebeecanze oba okugezaako okukuba ddiifiri.
Toyinza kumanya lwaki baagala nnyo okulwana naye nga n’amasomero agava mu bitundu ebyo gannyumirwa nnyo okwekalakaasa.


text:
Kayunga
Essomero eryatikkuddwa akasolya
ENKUBA eyabaddemu kibuyaga n’omuzira yalese abatuuze mu disitulikiti y’e Kayunga bafumbya miyagi olw’okwonoona ebintu omubadde ebirime n’ebizimbe.
Enkuba yasinze kukosa abatuuze mu muluka gw’e Busaale mu ggombolola y’e Kayunga. Enkuba eno eyatonyedde essaawa nnamba nga n’embuyaga bw’ekunta yatikkuddeko n’akasolya ku bizimbe by’essomero lya Busaala C.O.U Primary School Enkuba w’etonnyedde nga waakayita wiiki ssatu zokka nga etonnye mu kitundu ky’e Kimanya mu ggombolola y’e Nazigo n’ereka nga esudde amayumba n’okwonoona ebirime.
Omukulu w’essomero Wilson Mukhooli yagambye nti mweraliikirivu kubanga olusoma olwokubiri luyinza okutandika ng’ebizimbe tebinnaba kuddaabirizibwa.